text:
ISwizalendi
iSwizalendi (de: die Schweiz, fr: Suisse, it: Svizzera, rm: Svizra). Live laseYurophu.
Mayelana ne Swizalendi[hlela | edit source]
- IRiphabliki.
- Inhlokodolobha: Bern.
- Linani leBantfu eBern: 123.466 (2009).
- Mengameli: Doris Leuthard.
- 41.285 Km2.
- Linani leBantfu: 7.782.900 (2009).
- 188 bantfu/km2.
- PIB: 314.869.000.000 USD (2009).
- Likhodi Le-inthanethi: ".ch"
I Swizalendi live lelitfolakala phakatsi kwetintsaba kanye nemawa, kantsi lilive lelihlukaniseke katsatfu, lokuhlukaniseka loku kucuketse emawa langema ayisi, umzila lowatiwa ngekutsi i Swiss Plateau kanye nentsaba leyatiwa ngekutsi i Jura,lomzila udvonsa libanga lelingemakhilomitha langu 41285 km2. kutsi letintsaba temawa lama ayisi sidle sigamu nje lesidze salelive, tibalo tebantfu labatfolakala kulelive tibalelwa ku 8 million kantsi labanyenti babo labantfu batfolakala kuwo lomzila wetintsaba, lapha ke ngulapho kuphindze kutfolakale khona nenhlokodholobha yalo lelive lase Swizalendi kantsi emadholobha ase Swizalendi advume umhlaba wonke aphindze atiwe ngekutsi ngema global cities ngenca yemnotfo wawo, lawa ke i – Zürich kanye ne Geneva.
Lelive lase Swiss linemlandvo lomudze wekungatibandzakanyi etimpini , pheceleti loku lokwatiwa ngekutsi i armed neutrality— kusukela ngemnyaka wango 1815— alikaze lelive libe nempi, ngiko ke loku lokwente kutsi lingenele inhlangano yetive muva ngemnyaka wa 2002. kusesenjalo ke lelive linebudlelwane lobuhle nalamanye emave emhlaba kantsi budlelwane balo bakhelwe esisekelweni sekuletsa kutfula nelucolo emaveni lamanyenti.[1] .i Swizalendi live lakwatalwa khona inhlangano ye Siphambano Lesibovu pheceleti i Red Cross kantsi futsi tinhlangano letinyenti tinemahhovisi awo lamakhulu kulelive lokufaka phakatsi i second largest UN office. Emaveni ase Yuropu leli ngilo live lelisungule inhlangano ye European Free Trade Association loku kuphindze kube yincenye ye Schengen Area – lokufaka phakatsi i nyonyana ye European Union, endzaweni leyatiwangekutsi yi Eureopean Economic Area.
Kufuna[hlela | edit source]
Kúbópha[hlela | edit source]
- ↑ Thomas Fleiner, Alexander Misic, Nicole Töpperwien, Swiss Constitutional Law, p. 28, Kluwer Law International


c: text/html

text:
Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
23 Jesu wase ukhuluma nesicumbi sebantfu nebafundzi bakhe, watsi:
2 “Tati temtsetfo nebaFarisi batibeke esihlalweni saMosi.
3 Ngako-ke tonkhe tintfo labanitjela tona tigcineni futsi nitente, kodvwa ningabalingisi ngobe basho tintfo bona babe bangatenti.
4 Babopha imitfwalo lesindzako bayetfwese bantfu, kodvwa bona abafuni ngisho nekuyitsintsa nangemunwe.
5 Konkhe labakwentako bakwentela kubukwa bantfu, ngobe batenta tibe tinkhulu tikhehle temabhokisana letinemibhalo labatifakela kutivikela, belule netimvakaza tetingubo tabo.
6 Batsandza tindzawo letincono emadzilini, netihlalo letingembili emasinagogeni,
7 futsi batsandza kubingelelwa etimakethe nekubitwa ngekutsi Rabi.
8 Kodvwa nine ningabitwa ngekutsi Rabi, ngobe munye kuphela longuMfundzisi wenu, kepha nine nibazalwane.
9 Ngetulu kwaloko, ningabiti muntfu lapha emhlabeni ngekutsi nguyihlo ngobe munye uYihlo, nguLoyo losezulwini.
10 Ningabitwa ngekutsi nibaholi ngobe uMholi wenu munye, nguKhristu.
11 Kodvwa lomkhulu kunani nonkhe kufanele abe yinceku yenu.
12 Nobe ngubani lotiphakamisako, utawutfotjiswa, futsi nobe ngubani lotitfobako, utawuphakanyiswa.
13 “Maye kini nine tati temtsetfo nebaFarisi, batentisi! Nivimbela bantfu kutsi bangawutfoli uMbuso welizulu, ngobe nine ngeke ningene kuwo, nalabo labafuna kungena kuwo anibavumeli.
14 ——
15 “Maye kini nine tati temtsetfo nebaFarisi, batentisi! Ngobe nidzabula tilwandle kanye nemave kute nigucule bantfu bangene enkholweni yenu, bese kutsi nasebagucukile nibente bafanelwe yiGehena kakhulu kunani.
16 “Maye kini nine baholi labatimphumphutse, ngobe nitsi: ‘Nangabe umuntfu afunga lithempeli akunandzaba, kodvwa nangabe afunga ligolide lelisethempelini, utibopha yena.’
17 Nine lenitiphukuphuku futsi lenitimphumphutse! Yini lebalulekile, ligolide nobe lithempeli, lokungilo lelenta leligolide libe ngcwele?
18 Niphindze nitsi: ‘Nangabe umuntfu afunga lilati akunandzaba, kodvwa nangabe afunga umnikelo lokulo, utibopha yena.’
19 Nine timphumphutse! Yini lebalulekile, ngumnikelo nobe lilati, lokungilo lelenta lomnikelo ube ngcwele?
20 Ngako-ke, umuntfu lofunga lilati ufunga lona, nato tonkhe tintfo letikulo,
21 futsi loyo lofunga lithempeli ufunga lona, naloyo lohlala kulo,
22 kantsi loyo lofunga lizulu ufunga sihlalo sebukhosi saNkulunkulu naloyo lohlala kuso.
23 “Maye kini nine tati temtsetfo nebaFarisi, batentisi! Ngobe nikhipha kwelishumi kweminti, kwelidile nekwekhumini, kodvwa anitinaki tintfo letibaluleke kakhulu eMtsetfweni, njengekulunga, sihawu nekwetsembeka. Leto tintfo bekufanele nitente, kodvwa hhayi kutsi ningasatinaki leti letinye.
24 Nine baholi labatimphumphutse, nikhetsa imphungane kodvwa nimita likamela!
25 “Maye kini nine tati temtsetfo nebaFarisi, batentisi! Ngobe nigeza lingephandle lendzebe nelesitja, kodvwa ngekhatsi kube kugcwele bukhali nebumiti.
26 MFarisi loyimphumphutse, cale ugeze lingekhatsi lendzebe nelesitja, kute nelingephandle litewuhlanteka.
27 “Maye kini nine tati temtsetfo nebaFarisi, batentisi! Ngobe nifana nemathuna lahucwe aba mhlophe, labonakala amahle ngephandle kodvwa ngekhatsi agcwele ematsambo ebantfu labafile nako konkhe kungcola.
28 Nani nibonakala nilungile emehlweni ebantfu, kodvwa ngekhatsi nigcwele kutentisa nebubi.
29 “Maye kini nine tati temtsetfo nebaFarisi, batentisi! Ngobe nakha emathuna ebaphrofethi, nihlobise nemathuna ebantfu labalungile,
30 bese nitsi: ‘Kube besiphila emalangeni abokhokho betfu, besingeke sibe mdzibi munye nabo ekubulaleni baphrofethi.’
31 Ngako-ke nikufakazela nine kutsi ningemadvodzana alabo lababulala baphrofethi.
32 Chubekani-ke nicedzele loko lokwacalwa bokhokho benu.
33 “Tinyoka, ntalelwane yemabululu, nitasibalekela njani sijeziso saseGehena?
34 Ngaleso sizatfu, ngitfumela baphrofethi kini, bantfu labahlakaniphile kanye nebafundzisi. Labanye nitawubabulala futsi nibabetsele, kantsi labanye nitawubashaya emasinagogeni enu niphindze nibaphatse kabi kuwo onkhe emadolobha,
35 ngaleyo ndlela ingati yabo bonkhe labalungile emhlabeni iyawuba setikwenu, kusukela ku-Abela kute kuyewufika kuZakhariya umsa waBharakhiya, lenambulalela emkhatsini wendzawo lengcwele nelilati.
36 Ngicinisile ngitsi kini: Tonkhe letintfo titakwehlela lesitukulwane.
37 “Jerusalema, Jerusalema, wena lobulala baphrofethi, nalobagcoba ngematje labo labatfunyelwe kuwe—kukangakhi ngifuna kubagcogcela ndzawonye bantfwabakho, kuhle kwesikhukhukati sigcogcela emantjwele aso ngaphansi kwetimphiko taso! Kodvwa nine anizange nivume.
38 Bukani-ke, indlu yenu seyishiywe nani.
39 Ngako ngitsi kini: Ngeke nisangibona kusukela nyalo kute kube ngulapho nitsi: ‘Ubusisiwe loyo lota ngeligama laJehova!’”
Tfumela
Tfumela
I-NEW WORLD TRANSLATION OF THE HOLY SCRIPTURES
Matewu 23
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg

robotstxt: allowed

filter: keep


text:
Yini Lebangela Kutsi BoFakazi BaJehova Bangakwemukeli Kumpontjelwa Ingati?
Imibono Leliphutsa Levamile
Lokuliphutsa: BoFakazi baJehova abakholelwa kutsi bodokotela balusito futsi ngenca yaloko abakwemukeli kwelashwa.
Liciniso: Setama kutfola tindlela tekwelapha letikahle kitsi kanye nasemindenini yetfu. Nasigula, siya kubodokotela labanelikhono kute baselaphe nome basihlinze ngaphandle kwekumpontjelwa ingati. Siyijabulela kakhulu intfutfuko leseyifeziwe emkhakheni wetekwelapha. Kuliciniso kutsi kwelashwa ngaphandle kwekumpontjelwa ingati lokwentelwe kusita tigulane letiboFakazi nyalo sekuzuzisa bonkhe bantfu. Emaveni lamanyenti, noma ngusiphi sigulane sesingatikhetsela kubalekela tingoti tekumpontjelwa ingati letifaka ekhatsi tifo letitfolakala engatini, kukhinyabeteka kwendlela yekutivikela kwemtimba kanye nemaphutsa langentiwa betekwelapha.
Lokuliphutsa: BoFakazi baJehova bakholelwa kutsi kukholwa kuyamphilisa umuntfu ekuguleni.
Liciniso: Asibabeki bantfu tandla kute baphile.
Lokuliphutsa: Kubalekela kumpontjelwa ingati kudulile.
Liciniso: Tekwelapha letingakusebentisi kumpontjelwa ingati atibiti kakhulu. *
Lokuliphutsa: BoFakazi labanyenti lokufaka ekhatsi bantfwababo bayafa umnyaka ngamunye ngenca yekwala kumpontjelwa ingati.
Liciniso: Loko site bufakazi bako. Bodokotela labahlinzako bavame kusebentisa indlela yekuhlindvwa kwenhlitiyo lokuyinkimbinkimbi, kuhlinza lokuphatselene nematsambo (orthopedic surgery) kanye nekufakela lomunye umuntfu sitfo semtimba salomunye (organ transplants) ngaphandle kwekummpompela ingati. * Tigulane, letifaka ekhatsi bantfwana, letingampontjelwa ingati tivame kusheshe telulame kunaleto letimpontjelwa ingati. * Noma ngabe ngukusiphi simo, kute longatsi sigulane sitawufa ngobe salile kumpontjelwa ingati nome sitawuphila ngekuvumela kumpontjelwa ingati.
Yini lebangela kutsi boFakazi baJehova bangakwemukeli kumpontjelwa ingati?
Lena yindzaba letsintsa kukholwa kwemuntfu kwendlula indlela lalashwa ngayo. EmaThestamende omabili, Lelidzala naLelisha, anemiyalo lecacile letsi kufanele sibalekele ingati. (Genesisi 9:4; Levithikhusi 17:10; Dutheronomi 12:23; Imisebenti 15:28, 29) Ngetulu kwaloko, Nkulunkulu utsatsa ingati njengalemelela kuphila. (Levithikhusi 17:14) Ngaleso sizatfu, siyakubalekela kusebentisa ingati, hhayi nje kuphela ngoba silalela Nkulunkulu kodvwa ngesizatfu sekutsi siyamhlonipha njengeMniki wekuphila.
Imibono leshintjako
Esikhatsini lesendlulile, betekwelapha bebatsatsa tindlela tekwelapha ngaphandle kwekumpontjelwa ingati noma kwelashwa ngemitsi lete ingati njengekwecisa noma intfo leyingoti, kodvwa loko kushintjile eminyakeni yakamuva. Sibonelo saloko kutsi nga-2004, sihloko lesanyatseliswa kumagazini wetekwelapha saveta kutsi “linyenti lemachinga etekwelapha latfutfukisiwe kuze kusitwe tigulane letiboFakazi baJehova, sekatawuba yindlela yekwelapha levamile eminyakeni letako.” * Ngemnyaka wa-2010, sihloko lesitfolakala kumagazini i-Heart, Lung and Circulation satsi: “Kuhlinza ngaphandle kwengati akukafaneli kwentelwe boFakazi baJehova kuphela, kodvwa kufanele kube yinchubo lemcoka lesetjentiswako nakuhlindvwa tigulane.”
Tinkhulungwane tabodokotela emhlabeni wonkhe nyalo setisebentisa emachinga ekuhlinza lenta umuntfu angalahlekelwa yingati lenyenti ngesikhatsi ahlindvwa ngalokuyinkimbinkimbi ngaphandle kwekummpompela ingati. Tindlela letinjalo tekwelapha ngaphandle kwekumpompela ingati tiyasetjentiswa ngisho nasemaveni lasatfutfuka futsi ticelwa natigulane letingasibo boFakazi baJehova.
^ sig. 8 Fundza i-Transfusion and Apheresis Science, Umculu 33, No. 3, likh. 349.
^ sig. 10 Fundza i-The Journal of Thoracic and Cardiovascular Surgery, Umculu 134, No. 2, emakh. 287-288; Texas Heart Institute Journal, Umculu 38, No. 5, likh. 563; Basics of Blood Management, likh. 2; ne-Continuing Education in Anaesthesia, Critical Care & Pain, Umculu 4, No. 2, likh. 39.
^ sig. 10 Fundza i-The Journal of Thoracic and Cardiovascular Surgery, Umculu 89, No. 6, likh. 918; ne-Heart, Lung and Circulation, Umculu 19, likh. 658.
^ sig. 14 Continuing Education in Anaesthesia, Critical Care & Pain, Umculu 4, No. 2, likhasi 39.


text:
BoFakazi BaJehova Bayasita Yini Nakuvele Tehlakalo?
Yebo, boFakazi BaJehova bayasita nakuvela tehlakalo. Lusito lolunjalo siluniketa bantfu lababoFakazi BaJehova nalabangasibo. Loko kuvumelana nemBhalo waGalathiya 6:10 lotsi: “Asente lokuhle kubo bonkhe bantfu, ikakhulu kubendlu yaketfu yekukholwa.” Siphindze sente konkhe lesingakwenta kuze sivelane nalabatsintsekako futsi sibadvudvute ngemiBhalo.—2 Khorinte 1:3, 4.
Kuhlelwa Kwelusito
Ngemuva kwekuvela kwetehlakalo, bazalwane labadzala belibandla lokwenteke kulo letehlakalo benta imetamo yekutsintsana nabo bonkhe labatihlanganisa nelibandla kuze baciniseke kutsi baphephile baphindze babone lusito lokungenteka bayaludzinga. Labadzala babese batfumela umbiko weluhlolo lwabo nalasebakwentile ehhovisini leligatja lendzawo laboFakazi BaJehova.
Nangabe kudzingeka lusito ngetulu kwemetamo leyentiwe ngulabazalwane, Sigungu Lesibusako saboFakazi BaJehova sibese sihlela kuniketa lolo sito. Lokwentiwako kuyafanana naloko lokwentiwa ngemaKhristu ekucala ngesikhatsi kunesomiso. (1 Khorinte 16:1-4) Lihhovisi leligatja laleyo ndzawo likhetsa bazalwane labatawakha emaKomidi Ekusita Nakuvele Tehlakalo. Umsebenti walamaKomidi kuhlela nekucondzisa lusito loludzingekako. BoFakazi labakuletinye tindzawo bayavolontiya basebentise sikhatsi sabo kanye netintfo labanato kuze basite.—Taga 17:17.
Kusekela Ngetimali
Lenye yetindlela lokusetjentiswa ngayo iminikelo letfunyelwa emahhovisini emagatja aboFakazi BaJehova kusita bantfu labavelelwe tehlakalo. (Imisebenti 11:27-30; 2 Khorinte 8:13-15) Njengobe lomsebenti uchutjwa ngemavolontiya langabhadalwa, iminikelo isetjentiselwa kuphela kusita bantfu labavelelwe yinhlekelele kunekutsi kubhadalwe lamavolontiya. Siyisebentisa ngekucophelela iminikelo.—2 Khorinte 8:20.


text:
Timemetelo Temtsetfo
Emalungelo Ebunikati
© 2014 Watch Tower Bible and Tract Society of Pennsylvania, Inc. All rights reserved.
Lelikhasi langcondvomshini (website) lishicilelwa futsi linakekelwa yi-Watchtower Bible and Tract Society of New York, Inc. (“Watchtower”). Konkhe lokubhaliwe kanye nemininingwane lekulelikhasi langcondvomshini kuyimphahla ye-Watch Tower Bible and Tract Society of Pennsylvania, ngaphandle nangabe kushiwo kutsi akusiko kwayo.
Timphawu
Ligama lelitsi Adobe, kanye neluphawu le-Adobe, Iigama lelitsi-Acrobat, neluphawu le- Acrobat kutimphawu te-Adobe Systems Incorporated. I-iTunes kanye ne-iPod timphawu te-Apple Inc. Letinye timphawu kanye naleto letibhalisiwe tiyimphahla yebanikati bato.
Imibandzela Nemvume Yekusebentisa Lelikhasi Langcondvomshini
Lemibandzela yengamele kusebentisa kwakho lelikhasi langcondvomshini. Ngekulisebentisa wemukela yonkhe imibandzela yalelikhasi langcodvomshini. Nangabe ungavumelani nayo nobe incenye yayo akukafanele ulisebentise.
Kusho kutsini kulisebentisa kahle? Kusho kutsi ungabuka, udawunilode uphindze uphrinte imidvwebo lenemalungelo lagodliwe, tincwadzi letishicilelwe kungcondvomshini, umculo, titfombe, emagama, ema-video lakulelikhasi kuze utisebentisele wena. Ungakusebentiseli tentsengiselwano futsi yilalele imitsetfo lelandzelako naletfolakala nakuletinye tindzawo lemayelana neMibandzela Yekulisebentisa. Akukafanele wente naku lokulandzelako:
Kufaka ku-Internet noma ngabe yini loyitsetse kulelikhasi langcondvomshini kuze kubonwe ngulabanye (kunoma ngabe nguliphi likhasi langcondvomshini, kukuhlanganyela nalabanye, noma etinhlelweni tekuchumana tawonkhewonkhe);
Kuphindze ushicilele lokucuketfwe ngulelikhasi langcondvomshini nobe ukutsatse ukwente incenye yeluhlelo lolutsite;
Kuphindze ukhicite, ukope, nobe usitakale nganoma ngabe yini lelapha kulelikhasi kuze uchube tentsengiselwane nobe utfole imali (ngisho nobe ungeke utfole inzuzo). Loku kufaka ekhatsi kutfumelela labanye tinhlelo tangcondvomshini letisekelwe kulelikhasi, letichunywe kulo (letingashintji nobe letishintjekako);
Kungena kuloluhlelo lwangcondvomshini kuze wakhe uphindze utfumelele labanye tinhlelo tangcondvomshini letibhalwe ngelulwimi lolufundzekako (source code) nome kusebentisa emachinga kuze utsatse kwatiswa lokukulelikhasi lokufaka ekhatsi (kutsatsa tinhlelo letihlobene nalelikhasi langcondvomshini letingafundzeki utente tifundzeke futsi utisebentise);
Kusebentisa kabi lelikhasi langcondvomshini nobe tinhlelo letifolakala kulo njengekuluphazamisa nome kungena ngendlela lengasiyo;
Kusebentisa lelikhasi langcondvomshini ngendlela lebangela nome lengabangela kulimala kwalo, kuphatamiseka kwalo nobe kutfolakala kwalelikhasi kamatima. Kulisebentisa ngendlela lengekho emtsetfweni nobe leyingoti;
Kulisebentisela tintfo letihlobene netentsengiselwano.
Kwephula Imibandzela Yekulisebentisa
Nangabe wephula Imibandzela Yekusebentisa lelikhasi, i-Watchtower ingase ikutsatsele tinyatselo temtsetfo nayikubona kufanele. Letinyatselo tingafaka ekhatsi kukuvimba kutsi ungangeni kulelikhasi langcondvomshini, iphindze ivimbele ngcondvomshini wakho kutsi ungangeni kulelikhasi kusetjentiswa inombolo yangcondvomshini wakho (IP address). Ingaphindze ichumane nenkapane lotfola kuyo i-Internet kutsi ikuvimbe ungangeni kulelikhasi langcondvomshini nome utsatselwe tinyatselo temtsetfo.
Lushintjo
Ngemuva kwesikhatsi, i-Watchtower ingase iyibukete leMibandzela. Imibandzela Lebuketiwe Yekuyisebentisa itawucala kusebenta kulelikhasi langcondvomshini ngelilanga lefakwa ngalo. Sicela ulihlole njalo lelikhasi kuze wetayelane nemibandzela lebuketiwe.
Umtsetfo Nenkantolo Lenemandla
Lemibandzela Yekusebentisa lelikhasi langcondvomshini ilawulwa iphindze ichazwe ngekuvumelana nemtsetfo welive laseMelikha, e-New York, ngaphandle kwekuphambana nalokushiwo ngulomtsetfo. Noma ngabe ngusiphi sinyatselo semtsetfo lesihambisana neMibandzela Yekuyisebentisa kufanele siyiswe enkantolo yelive nobe lephakeme lenelilungelo e-New York, eMelikha
Sivumelwano
Nangabe incenye Yemibandzela Yekuyisebentisa itfolwa ingasebentiseki nobe ingekho emtsetfweni yinkantolo lenelilungelo lekukhipha sijubo, letinye tincenye talemibandzela titawuchubeka tisebenta. Nangabe i-Watchtower yehluleka kwenta bantfu kutsi basebentise incenye Yalemibandzela Yekuyisebentisa, loko ngeke kutsatfwe njengekutsi ivumela bantfu kutsi bangayihloniphi leyo ncenye.
Sivumelwane Lesiphelele
Lemibandzela Yekuyisebentisa imelela sonkhe sivumelwano lesisemkhatsini wakho ne-Watchtower ngalokuphatselene nekusebentisa kwakho lelikhasi futsi ingena esikhundleni setivumelwano letentiwa esikhatsini lesendlulile.


text:
INCENYE 10
Ngutiphi Tibusiso Letitawutfolwa Ngulabo Labalalela Nkulunkulu?
Bonkhe labafile batawuvuswa baphindze baphile emhlabeni. Imisebenti 24:15
Asewucabange ngetibusiso tesikhatsi lesitako lotawutijabulela nawulalela Jehova! Uyawuba nemphilo lenhle; kute lotawugula nobe abete emandla. Angeke kusaba nebantfu lababi, futsi utawetsemba wonkhe umuntfu.
Angeke kusaba nebuhlungu, lusizi kanye nekukhala. Kute lotawuguga aphindze afe.
Utawuhlala nebangani kanye nemndeni wakho. Kuphila ePharadisi kutawujabulisa kakhulu.
Angeke sesabe. Bantfu batawube bajabule sibili.
UMbuso waNkulunkulu utawucedza konkhe kuhlupheka. Sembulo 21:3, 4
Fundza Kabanti
TINDZABA LETIMNANDZI LETIVELA KUNKULUNKULU
Iyini Injongo YaNkulunkulu Ngemhlaba?
LiBhayibheli lichaza kutsi yini leyenta Nkulunkulu wadala umhlaba, kutawuphela nini kuhlupheka, liyini likusasa lemhlaba nekutsi bobani labatawuphila kuwo.
LUHLELO LWEKUFUNDZISWA NGELIBHAYIBHELI
Kungani Kufanele Utadishe LiBhayibheli?
LiBhayibheli linika tigidzi tebantfu labasemhlabeni wonkhe timphendvulo temibuto lebalulekile ekuphileni. Ungatsandza yini kuba ngulomunye wabo?


text:
Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
1 Ekucaleni Livi abekhona, Livi abenaNkulunkulu futsi Livi abengunkulunkulu.
2 Ekucaleni lona abenaNkulunkulu.
3 Nkulunkulu wamsebentisa ekwenteni tonkhe tintfo, futsi kute nakunye lokwaba khona ngaphandle kwakhe.
4 Ngaye, Nkulunkulu waletsa kuphila, futsi kuphila kwaba kukhanya kwebantfu.
5 Lokukhanya kukhanya ebumnyameni, kodvwa bumnyama abukakwehluli.
6 Kwavela umuntfu labetfunywe nguNkulunkulu, libito lakhe bekunguJohane.
7 Weta njengafakazi atewufakazela kukhanya, kuze bantfu bato tonkhe tinhlobo batewukholwa ngenca yakhe.
8 Abengasiko kukhanya, kodvwa abefakaza ngako.
9 Kukhanya kweliciniso lokukhanyisela tonkhe tinhlobo tebantfu besekutawufika emhlabeni.
10 Yena abesemhlabeni, naNkulunkulu wamsebentisa ekuwudaleni, kodvwa bantfu bebangamati.
11 Wefika kubantfu bakubo kodvwa abazange bamemukele.
12 Nanobe kunjalo, labanyenti bamemukela, futsi wabavulela litfuba lekutsi babe bantfwana baNkulunkulu ngobe bebakholwa egameni lakhe;
13 bebangakatalwa batali lababantfu nobe ngentsandvo yebantfu, kodvwa ngentsandvo yaNkulunkulu.
14 Livi waba ngumuntfu, wahlala emkhatsini wetfu, sayibona nenkhatimulo yakhe, lokuyinkhatimulo yendvodzana letelwe yodvwa kuyise; futsi abegcwele umusa waNkulunkulu neliciniso.
15 (Johane wafakaza ngaye, wamemeta watsi: “Loyo lota emvakwami sewungengcile, ngobe waba khona mine ngisengekho.”)
16 Kuye, sonkhe sawemukela ngalokugcwele umusa lomkhulu, ngobe naye ugcwele wona.
17 Njengobe uMtsetfo wanikwa Mosi, umusa lomkhulu neliciniso kwefika ngaJesu Khristu.
18 Kute umuntfu loke wabona Nkulunkulu; indvodzana lekuphela kwayo nalehlala eceleni kweYise ngiyo lemchazile.
19 Ngulobu bufakazi Johane labusho ngesikhatsi emaJuda atfumela baphristi nemaLevi besuka eJerusalema kuze bambute batsi: “Ungubani?”
20 Wabaphendvula ngesibindzi watsi: “Angisuye Khristu.”
21 Bambuta batsi: “Ungubani-ke? Ungu-Elija?” Yena watsi: “Angisuye.” “UngumPhrofethi lebesisolo simlindzile?” Wabaphendvula watsi: “Cha!”
22 Base batsi kuye: “Sitjele khona sitewuphendvula labo labasitfumile. Ungubani vele?”
23 Watsi kubo: “Ngilivi lalotsite lomemeta ehlane atsi: ‘Yentani indlela yaJehova icondze,’ njengobe nje umphrofethi Isaya asho.”
24 Labo lebebatfunyiwe bebesuka kubaFarisi.
25 Ngako bambuta batsi: “Ubhabhatiselani-ke nangabe ungesuye Khristu, Elija nobe lomPhrofethi?”
26 Johane wabaphendvula watsi: “Mine ngibhabhatisa ngemanti. Emkhatsini wenu kunaloyo leningamati,
27 yena uta emvakwami, kodvwa tintsambo tetincabule takhe akungifaneli kutikhumula.”
28 Letintfo tenteka eBhetani ngesheya kweJordane, lapho Johane abebhabhatisela khona.
29 Ngakusasa wabona Jesu eta kuye, watsi: “Nalo liWundlu laNkulunkulu lelisusa sono selive!
30 Lona nguloyo lengatsi ngaye: Emvakwami kuta umuntfu losangengcile, ngobe waba khona mine ngisengekho.
31 Ngisho nami bengingamati, kodvwa ngeta ngatewubhabhatisa ngemanti kuze atewukwatiwa ka-Israyeli.”
32 Johane waphindze wafakaza watsi: “Ngabona umoya wehla uvela ezulwini unjengelituba, futsi wahlala kuye.
33 Nami bengingamati, kodvwa Loyo lowangitfuma kutsi ngibhabhatise ngemanti watsi kimi: ‘Nobe ngubani umoya lotawukwehla futsi uhlale kuye, loyo nguye lobhabhatisa ngemoya longcwele.’
34 Loko ngikubonile, futsi ngaba ngufakazi wekutsi lena yiNdvodzana yaNkulunkulu.”
35 Kwatsi ngakusasa, Johane eme nebafundzi bakhe lababili,
36 wabuka Jesu ahamba, watsi: “Nalo liWundlu laNkulunkulu!”
37 Labafundzi lababili bamuva nakakhuluma base balandzela Jesu.
38 Watsi Jesu nakagucuka wababona bamlandzela, wase utsi kubo: “Nifunani?” Bona batsi: “Rabi, (lokusho kutsi Mfundzisi,) uhlalaphi?”
39 Watsi kubo: “Kotani nitewubona.” Ngako bamlandzela babona kutsi uhlalaphi, base bahlala naye ngalelo langa; besekusondzela insimbi yesine ntsambama.
40 Andreya umnakabo Simoni Phetro abengulomunye walabafundzi lababili labeva loko Johane lakusho base balandzela Jesu.
41 Wacale watfola Simoni umnakabo, watsi kuye: “Simtfolile Mesiya” (lokusho kutsi Khristu).
42 Waya naye kuJesu. Ngesikhatsi Jesu ambona watsi kuye: “Wena unguSimoni indvodzana yaJohane; utawubitwa ngekutsi unguKhefase” (lokusho kutsi Phetro).
43 Ngakusasa, Jesu abefuna kuya eGalile. Wase ubona Filiphu watsi kuye: “Bani ngumlandzeli wami.”
44 Filiphu abewaseBhethsayida, edolobheni lakubo-Andreya naPhetro.
45 Filiphu watfola Nathanayeli watsi kuye: “Simtfolile loyo Mosi labhala ngaye eMtsetfweni, naloyo baPhrofethi lababhala ngaye, lokunguJesu waseNazaretha, indvodzana yaJosefa.”
46 Kodvwa Nathanayeli watsi kuye: “Kukhona yini lokuhle lokungavela eNazaretha?” Filiphu wamphendvula watsi: “Kota utewubona.”
47 Jesu wabona Nathanayeli eta ngakuye watsi: “Lona ngumIsrayeli lokute bucili kuye.”
48 Nathanayeli watsi kuye: “Ungatelaphi?” Jesu wamphendvula watsi: “Ngikubone asengakakubiti Filiphu, ngalesikhatsi ume ngephansi kwesihlahla semkhiwa.”
49 Nathanayeli waphendvula watsi: “Rabi, uyiNdvodzana yaNkulunkulu futsi uyiNkhosi yaka-Israyeli.”
50 Jesu watsi kuye: “Sewukholwa ngobe ngikutjele kutsi ngikubone ngephansi kwesihlahla semkhiwa? Utawubona tintfo letinkhulu kakhulu kunaloku.”
51 Wachubeka watsi kuye: “Ngicinisile, ngicinisile ngitsi kini: Nitawubona lizulu livuleka netingilosi taNkulunkulu tehla futsi tenyuka tiya eNdvodzaneni yemuntfu.”
Tfumela
Tfumela
I-NEW WORLD TRANSLATION OF THE HOLY SCRIPTURES
Johane 1
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
JW LIBRARY
Shintja Lokufundzako Kube Ngendlela Lofuna Ngayo—Android
Kunetincenye letinyenti letitfolakala ku-JW Library letingakusita ujabulele kufundza kwakho. Letincenye titfolakala ku-navigation bar etulu ku-screen nawusafundza sehluko nobe sihloko.
Kungahle kudzingeke uchafate lencenye letsi Lokunyenti kuze utfole letinye tincenye letiku-navigation bar.
Landzela leticondziso kuze ushintje lokufundzako kube ngendlela lofuna ngayo:
Shintja Lulwimi
Shintja Ema-Settings Alokubhaliwe
Buka Sitfombe Nobe Lokubhaliwe
Vula ku . . .
Shintja Indlela EmaBhayibheli Lahlelwe Ngayo
Shintja Lulwimi
Ungalushintja lulwimi lwesehluko nobe lwesihloko losifundzako.
Chafata incenye letsi Lulwimi kuze ubone tilwimi lelokhasi lolifundzako lelitfolakala ngato. Tilwimi lovame kutisebentisa titfolakala ekucaleni kwaloluhla. Ungaphindze ufune kuloluhla ngekubhala ligama lelulwimi lolufunako.
Lulwimi losengakatitsatseli lona lubonakala ngesitfombe selifu. Chafata lulwimi kuze utitsatsele incwadzi. Nasewutitsatsele lencwadzi lesitfombe selifu bese siyanyamalala. Chafata lolulwimi kuze uyifundze.
Shintja Ema-Settings Alokubhaliwe
Ungabushintja bukhulu balokubhaliwe buye ngendlela longabutsandza ngayo.
Chafata lencenye letsi Ema-Settings Alokubhaliwe bese sewuhambisa le-slider kuze wente lokubhaliwe kutsi kube kukhulu nobe kube kuncane. Lobukhulu balolokubhaliwe butawufanana kuto tonkhe tincwadzi letikule app.
Buka Sitfombe Nobe Lokubhaliwe
Letinye tihloko tingavulwa njengetitfombe nobe njengemagama. Chafata lokufunako kuze ukuvule ngendlela lofuna ngayo.
Buka Sitfombe: Lencenye letsi buka sitfombe iveta likhasi njengobe linjalo encwadzini leshicilelwe. Labanye bangayitsandza lendlela yekubuka tincwadzi letinjenge liculo, lapho kukhonjiswa khona timphawu temculo.
Buka Lokubhaliwe: Lencenye letsi buka lokubhaliwe iveta ema-links emiBhalo lecashuniwe longayichafata futsi itawusebentisa bukhulu balokubhaliwe lokukhetsile.
Vula Ku . . .
Lencenye letsi Vula Ku . . . yenta kube lula kutsi uvule lokufundzako ku-JW Library kulamanye ema-apps.
Chafata lencenye letsi Vula Ku . . . kuze ubone luhla lwetintfo longakhetsa kuto. Nasi sibonelo, ungachafata lencenye letsi Vula Umtapo Wetincwadzi Ku-Internet kuze uvule lelikhasi lolifundzako eMtatjeni Wetincwadzi We-Watchtower Ku-Internet.
Shintja Indlela EmaBhayibheli Lahlelwe Ngayo
Nawuchafata umbhalo locashuniwe encwadzini, lamavesi ayavela. Chafata lencenye letsi Shintja lengentansi kwemavesi kuze ukhetse kutsi ngumaphi emaBhayibheli lotitsatsele wona lofuna kuwangeta kuloluhla.
Chafata lencenye letsi Faka nobe Khipha kuze wengete nobe ususe emahumusho. Wafucele enhla nobe entansi lamaBhayibheli kuze uwahlelembise kahle.
Fundza sihloko lesitsi “Titsatsele EmaBhayibheli Futsi Uwahlele Kahle—Android” kuze ufundze indlela yekutfola emaBhayibheli ku-JW Library.
Letincenye takhululwa ngaFebruary 2015 ku-JW Library 1.4, letihambisana ne-Android 2.3 nobe yakamuva. Nangabe ungatiboni letincenye, sicela ulandzele ticondziso letisesihlokweni lesitsi “Indlela Yekusebentisa i-JW Library—Android,” ngaphansi kwencenye letsi Tfola Kwakamuva.


text:
SICONGOSEKULINDZA
No. 3 2017 | Kugabadvula Kwemahhashi Lamane—Kusho Kutsini Kuwe?
Sibobani Tsine BoFakazi BaJehova?
Sichamuka emakhulwini etinhlanga tebantfu futsi sikhuluma tilwimi letehlukahlukene kodvwa sihlanganiswa yimigomo lefananako. Ngetulu kwaloko, sifisa kudvumisa Jehova, Nkulunkulu lokukhulunywa ngaye eBhayibhelini longuMdali wetintfo tonkhe. Senta konkhe lokusemandleni etfu kute silingise Jesu Khristu futsi siyatigcabha ngekubitwa ngekutsi singemaKhristu. Sonkhe sisebentisa sikhatsi setfu sisita bantfu kutsi bafundze ngeliBhayibheli kanye neMbuso waNkulunkulu. Ngesizatfu sekutsi siyafakaza ngaNkulunkulu Jehova nobe sikhuluma ngaye nangeMbuso wakhe, satiwa ngekutsi siboFakazi BaJehova.
Ngena ku-Web site yetfu. Fundza liBhayibheli kule-Web site. Fundza kabanti ngatsi netinkholelo tetfu.


text:
LINGISA KUKHOLWA KWABO | DAVIDE
‘Imphi NgeyaJehova’
DAVIDE waba nesibindzi wangena emkhatsini walamasotja lebekafucana, endlula ngakuye. Lamasotja abehlahle emehlo, afile kwesaba kunguloyo naloyo abaleka angafuni kuma emgceni wemphi. Abesatjiswa yini kangaka? Kungenteka Davide abehlale aweva lamasotja akhuluma ngalenye indvodza labekayesaba. Lapha ngesheya kwakume sidlakela sendvodza leyedzelelako, Davide labengazange sekayibone solo atalwa.
KwakunguGoliyathi. Davide wavele watibonela nje kutsi yini lebeyenta lamasotja ayesabe kangaka lendvodza. Phela beyiyinkhulu kakhulu, isidlakela sendvodza. Nayingakatigcoki timphahla tayo temphi, lendvodza sisindvo sayo besendlula sisindvo semadvodza lamabili ladla kusale. Beyihlome iphelele, inemandla futsi iyingwazi lenelikhono. Goliyathi wamemeta ngembomboza yelivi lelikhulu afuna langalwa naye. Cabanga nje livi lakhe lihokoma emkhatsini wetintsaba njengobe ahlambalata libutfo laka-Israyeli kanye nenkhosi yalo, Sawula. Wamemeta watsi abakhetse indvodza ibe yinye emkhatsini wabo kute bayitfumele iyokulwa naye, kuze acedze leyomphi kube kanye.
Ema-Israyeli kanye nenkhosi yawo Sawula, bebesaba kakhulu. Lesimo Davide labesibona kwaphela inyanga solo sichubeka. Lamabutfo lamabili, lemaFilisti nelema-Israyeli, achubeka ajamelene njengobe Goliyathi abesoloku achubeka nekuhlambalata kwakhe, lilanga nelilanga. Loko kwakumkhatsata kakhulu Davide. Cabanga nje kutsi kwakulihlazo kanjani kutsi inkhosi yema-Israyeli kanye nelibutfo layo bebafile kwesaba. Ngisho nabomnakaboDavide labatsatfu labadzala kunaye lebebakulelibutfo, nabo bebesaba. Ngekubona kwaDavide, loGoliyathi lobekangamkhonti Jehova abengagcini nje ngekwedzelela libutfo laka-Israyeli, kodvwa abetfuka Nkulunkulu wema-Israyeli longuJehova. Lomfanyana longuDavide kukhona yini labekangakwenta ngalesimo? Singafundzani tsine lamuhla esibonelweni saDavide sekuba nekukholwa?
‘MGCOBE, NGOBE NGUYE YENA LOWO’
Asesibuyele emuva etinyangeni letendlulile. Kwase kuhwalala ngesikhatsi Davide abutsisa umhlambi wetimvu teyise emagcumeni langaseBetlehema. Davide abetsandzeka, alikhwa, abekhanya ngelibala, anemehlo lakhaliphile futsi kungenteka abeselibhobhodlelana. Nakatiphumulele, abevame kucitsa situnge ngekudlala lihabhu. Kubuka buhle bendalo yaNkulunkulu kwamtsintsa futsi likhono lakhe lekudlala umculo lakhula kancane kancane ngobe abenesikhatsi lesinengi sekuwudlala. Ngalenye intsambama babe wakhe watsi akulandvwe Davide ngekushesha.
Nakefika watfola uyise Jese akhuluma nalomunye mkhulu. Kwakungumphrofethi lowetsembekile Samuweli. Jehova abemtfume kutsi ayogcoba yinye yemadvodzana aJese kutsi ibe yinkhosi yaka-Israyeli lebeyitawulandzela. Samuweli abesavele ababonile labanye bomnakaboDavide labasikhombisa labadzala kunaye, kodvwa Jehova wakwenta kwacaca kuSamuweli kutsi kute lamkhetsile kubo. Nakefika Davide, Jehova watjela Samuweli watsi: ‘Mgcobe, ngobe nguye yena lowo.’ Samuweli wakhipha luphondvo lobelugcwele emafutsa wawatsela enhloko yaDavide, embikwabo bonkhe bomnakabo labadzala. Kuphila kwaDavide kwashintja kusukela ngalelo langa agcotjwa. LiBhayibheli litsi: ‘Kusukela ngalelo langa umoya waSimakadze wehlela etikwaDavide ngemandla lamakhulu.’
Davide wase ucala kutikhukhumeta yini ngekutsi utawuba yinkhosi? Cha, kunaloko abetimisele kulindzela umoya waJehova kutsi umcondzise kutsi sasinini sikhatsi lesifanele sekutsatsa bukhosi. Sisengakefiki leso sikhatsi, Davide wachubeka nemsebenti wakhe lobukeleka phansi wekwelusa. Lona kwakungumsebenti lowawudzinga kutinikela lokukhulu nesibindzi. Umhlambi weyise wahlaselwa tikhatsi letimbili. Ngalelinye lilanga wahlaselwa libhubesi kwatsi ngalelinye wahlaselwa libhele. Davide akazange amane aticoshe letilwane kuze tingahlaseli umhlambi wakubo. Kunaloko, walwa nato kuze avikele lomhlambi weyise lobewusengotini. Kuto totimbili letikhatsi, wakhona kutibulala ayedvwa letilwane letiyingoti.
Ngekuhamba kwesikhatsi, Davide waphindze wabitwa. INkhosi Sawula beseyivile ngetidvumo takhe. Nakuba Sawula abesolo ayingwazi, abengasemukeleki kuJehova ngenca yekutsi wehluleka kulalela imiyalo yakhe. Jehova abesawususile umoya wakhe kuSawula, ngenca yaloko, lenkhosi beseyisigcila semoya lomubi lowawuyibangela kutsi ibe nelulaka lolubi, budlova kanye nekungabetsembi labanye bantfu. Ngumculo kuphela lobewenta lenkhosi ibe ncono nayifikelwa ngulomoya lomubi. Lamanye emadvodza eNkhosi Sawula bekavile ngelikhono laDavide lekudlala umculo kanye nekuba kwakhe yingwazi. Ngako Davide wabitelwa esigodlweni futsi ngekushesha iNkhosi Sawula yamenta lomunye webafana bayo nemhlabeleli wayo.
Kunyenti bantfu labasha labangakufundza kuDavide mayelana nekukholwa. Khumbula kutsi sikhatsi sakhe lesinyenti wasisebentisela kunaka tintfo letamenta wasondzelana naJehova. Ngetulu kwaloko, Davide waba nesineke sekufundza emakhono lamenta waba lusito. Lokubaluleke kakhulu kutsi walalela nakacondziswa ngumoya waJehova. Leti tifundvo letinhle kakhulu kitsi sonkhe.
‘AKUBEBETE LOPHELELWA NGEMANDLA NGENCA YAKHE’
Ngesikhatsi Davide asebentela iNkhosi Sawula, abevamise kuya ekhaya ayokwelusa timvu takubo futsi ngaletinye tikhatsi bekahlala emalanga lamanyenti khona. Ngalelinye lalawo malanga, Jese wamtfuma kutsi ayewuhlola banakabo labatsatfu labadzala lebebakadze basebutfweni laSawula. Ngenhlonipho, Davide wavuma kuhamba nemtfwalo lowesindzako walibangisa khona kubomnakabo, eSigodzini sase-Ela. Wakhatsateka kakhulu nakakhandza lamabutfo lamabili solo ajamelene njengobe sike sachaza ekucaleni kwalesihloko. EmaFilisti bekeme kulelinye ligcuma, nema-Israyeli eme kulelinye, lesigodzi saba semkhatsini wabo.
Davide abengeke asibeketelele lesimo. Bekungenteka kanjani kutsi libutfo lemphi laJehova, Nkulunkulu lophilako lesabe indvodza nje leyedzelelako nalengamkhonti Nkulunkulu? Davide wabona kuhlambalata kwaGoliyathi njengekwetfuka Jehova lucobo lwakhe. Ngako watjela lamasotja kutsi angancotjwa Goliyathi. Umnakabo lomdzala Eliyabe wayiva inkhulumo yaDavide. Wamekhuta kamatima, waze wamtsetsisela nekutsi abetofunani lapho endzaweni yemphi. Kodvwa Davide wamphendvula watsi: “Manje sengenteni? Sengingabe ngisakhuluma nje nekukhuluma?” Ngako wachubeka nekukhuluma ngekuncotjwa kwaGoliyathi, lawo mavi aze efika nasetindlebeni teNkhosi Sawula. Lenkhosi yase iyambita Davide.
Davide wakhuluma lamavi lakhutsatako enkhosini Sawula mayelana naGoliyathi, latsi: “Akubete lophelelwa ngemandla ngenca yalomFilisti.” INkhosi Sawula nelibutfo layo besebavele bangenwe ngemanti emadvolweni ngenca yaGoliyathi. Kungenteka nabo benta liphutsa lebelingentiwa ngunoma ngabe ngubani lekuticatsanisa nalendvodza lendze lesidlakela, batibona bangeke bakhone kulwa naso. Bebacabanga kutsi lendvodza lehlomile leyayiwushiye impela umhlaba beyingavele icedze ngabo bangakalwi nekulwa nje. Kodvwa Davide akazange acabange ngaleyondlela. Njengobe sitawubona, Davide wabuka lenkinga ngendlela lebeyehluke kakhulu. Ngako watsi yena matfupha utakulwa naGoliyathi.
Sawula waphiphita watsi: “Ungeke ukhone kuyakulwa nalomFilisti, ngobe wena usengumfana nje, kantsi yena uyingwazi yekutalwa.” Davide abengumfana lomncane yini vele? Cha, kodvwa bekasengakakulungeli kuba sebutfweni lemphi ngobe bekabukeka amncane. Nome kunjalo, Davide bekatiwa ngekuba yingwazi lenesibindzi futsi kungenteka besekasondzele eminyakeni yabo-20 ngaleso sikhatsi.
Davide wacinisekisa Sawula nakamlandzisela ngekubulala kwakhe libhubesi nelibhele. Davide bekatikhukhumeta yini? Cha. Bekati kutsi bekawatsetsephi emandla ekuncoba kuleto timphi. Ngako watsi: “LoSimakadze lowangephula esidladleni selibhubesi nasesidladleni selibhele utangikhulula nasesandleni salomFilisti.” Sawula wabona kutsi kute langakwenta, wase utsi kuDavide: “Hamba, shangatsi Simakadze angaba nawe.”
Ungatsandza yini nawe kuba nekukholwa lokufana nekwaDavide? Naka kutsi kukholwa kwaDavide bekungasiko nje kwekutsatseka noma intfo labeyifisa. Abekholwa kuNkulunkulu wakhe ngenca yekutsi bekamati kahle nangenca yetintfo lebetentekile ekuphileni kwakhe. Bekati kutsi Jehova unguMvikeli lonelutsandvo neMgcini wetetsembiso. Nasifuna kuba nekukholwa lokufanana naloku, sidzinga kuchubeka sifundza ngaNkulunkulu eBhayibhelini. Nasikwenta loko lesikufundzile, sitawutfola imiphumela lemihle letawucinisa kukholwa kwetfu.
‘JEHOVA UTAKUNIKELA ESANDLENI SAMI’
Inkhosi Sawula yacale yagcokisa Davide timphahla tayo temphi. Letimphahla betifana netaGoliyathi tentiwe ngelitfusi futsi kungenteka betifaka ekhatsi libhantji lensimbi lelikhulu lemphi. Davide wabese wetama kuhambahamba agcoke letimphahla temphi letisindzako kodvwa wabona kutsi ngeke timlungele. Abengakaceceshelwa kuba lisotja, ngako abengakakwetayeli kugcoka timphahla temphi. Ingasaphatfwa-ke yetembatfo taSawula ngobe bekamudze kunabo bonkhe esiveni sema-Israyeli. (1 Samuweli 9:2) Wase uyatikhumula wagcoka timphahla takhe labekatetayele, lokutimphahla letigcokwa ngumelusi kuze avikele umhlambi wetimvu.
Davide watsatsa indvuku yakhe nesidubulelo sakhe, wase ugaca nesikhwama sakhe. Namuhla sidubulelo singabonakala siyintfo lencane kodvwa besisikhali lesiyingoti kabi. Besentiwa ngetintsambo tesikhumba letimbili letindze, kusikhali lesikahle semelusi. Abetsi angafaka litje, bese sewuyasijikitisa ngetulu kwenhloko yakhe ngesivinini lesikhulu, ngemuva kwaloko ayekele yinye intsambo, anembe ngenjongo yekubulala. Sidubulelo besiwenta kahle umsebenti waso kangangekutsi nasetimphini bebavame kusisebentisa.
Kwatsi asahlome ngalendlela, Davide waphuma ngekushesha ebutfweni lakubo waya kulesitsa sakhe. Singamcabanga Davide athandaza ngebucotfo njengobe agobondzela lapha emfuleni lowomile abutsa ematje lamancane lasihlanu, wase uyagijima ucondza ngco enkhundleni yemphi.
Yini Goliyathi layicabanga nakabona Davide? Lendzaba ichubeka itsi: “Wabuka Davide wambona kutsi usengumfana, abovana, amuhle, wamedzelela.” Abhavumula, Goliyathi watsi: “Ngiyinja yini, kutsi ungeta kimi uphetse tindvuku?” Kusebaleni kutsi wayibona lendvuku lebeyiphetfwe nguDavide kodvwa akasinakanga lesidubulelo. Wacalekisa Davide ngabonkulunkulu bemaFilisti futsi wafunga wagomela kutsi sidvumbu salesitsa sakhe abetasinika tinyoni kanye netilwane tesiganga.
Indlela Davide laphendvula ngayo isibonelo lesihle kakhulu sekukholwa ngisho nalamuhla. Asewulicabange nje lelijaha leliselincane litsi kuGoliyathi: “Wena uta kimi uphetse inkemba, nelijozi, nesikhali, kodvwa mine ngita kuwe ngelibito laSimakadze wetimphi, Nkulunkulu wemabutfo aka-Israyeli, wona lawo mabutfo bewuwabita insayeya.” Davide bekati kutsi emandla kanye nekuhloma kwemuntfu bekungakabaluleki kangako. Goliyathi abedzelele Nkulunkulu Jehova, ngenca yaleso sizatfu Jehova abetawutiphendvulela. Kunjengobe Davide asho: ‘Imphi ngeyaJehova.’
Akusho kutsi Davide abengabuboni bukhulu baGoliyathi kanye netikhali takhe. Kodvwa akazange ativumele leto tintfo kutsi timesabise. Akazange alente liphutsa lelentiwa nguSawula nelibutfo lakhe. Davide akazange aticatsanise naGoliyathi kodvwa wamcatsanisa naJehova. Goliyathi abecishe abe ngemamitha lamatsatfu budze, abewushiye impela umhlaba. Kodvwa-ke, abengakanani nakacatsaniswa naNkulunkulu longuSomandla? Ecinisweni, kuNkulunkulu Goliyathi abefana nesilokatane nje lesingasilutfo labetawuvele acedze ngaso.
Davide wagijima wacondza kulesitsa sakhe, wase ufaka sandla esikhwameni wakhokha litje linye. Walifaka kulesidubulelo, wasijikitisa wase ujikijela ngawo onkhe emandla akhe. Goliyathi naye weta acondze kuDavide, ahamba emuva kwalelisotja lebelimphatsele lihawu. Budze baGoliyathi bebungamsebenteli ngobe lisotja lelidze ngalokwetayelekile belingakhoni kumvikela buso ngelihawu lebelimphatsela lona. Kulapho-ke Davide abebuke kutsi utawunemba khona.
Davide walikhulula lelitje lakhe. Cabanga nje kuthule kutse cwaka, njengobe lelitje licondza ngco labekafuna kunemba khona. Akungabateki kutsi nguJehova lowacondzisa lelitje laDavide kutsi lingashayi kulenye indzawo. Lelitje lavele lanemba, lacondza ngco ebuntini laGoliyathi. Lesichwaga savele sashayeka phansi ngebuso. Lelisotja lebeliphetse lihawu lavele lacela empunzini. Davide waya kuGoliyathi wafike watsatsa lenkemba yakhe wamjuba ngayo inhloko.
Ekugcineni, Sawula nelibutfo lakhe baba nesibindzi. Bamemeta bajabulela kutsi sebancobile futsi bawagijimisa lamaFilisti. Kwavele kwaba njengobe Davide abeshito kuGoliyathi kutsi: ‘Jehova, nguye lotaninikela nonkhe etandleni tetfu.’
Lamuhla tinceku taNkulunkulu atiyi emphini. Leso sikhatsi sesendlula. (Matewu 26:52) Noma kunjalo, natsi kufanele silingise kukholwa kwaDavide. Njengaye, kufanele sitsatse Jehova njengaNkulunkulu lophilako, longakhona kusisindzisa nalesingametsemba. Ngalesinye sikhatsi, nasiticatsanisa netinkinga tetfu singatikhandza sibancane kakhulu kodvwa leto tinkinga tincane kakhulu naticatsaniswa nemandla aJehova. Nasikhetsa Jehova njengangaNkulunkulu wetfu, sibeke litsemba letfu kuye njengaDavide, kute silingo, futsi kute inkinga lengasicedza emandla. Kute lokungehlula Jehova!


text:
SEHLUKO SEMFICA
Siphila “Emalangeni Ekugcina” Yini?
Ngutiphi tentakalo letenteka esikhatsini lesiphila kuso letashiwo liBhayibheli?
Livi laNkulunkulu litsi bantfu bebayoba njani “emalangeni ekugcina”?
Ngutiphi tintfo letinhle liBhayibheli lelatsi tiyokwenteka “emalangeni ekugcina”?
1. Singafundza kuphi ngelikusasa?
UKE watibukela yini tindzaba kuthelevishini wase uyatibuta, ‘Kuyokwentekani vele kulelive?’ Tintfo letishwacisa lugogo tenteka ngekucwabita kweliso kangangekutsi kute umuntfu longacombelela ngalokunembile kutsi likusasa liphetseni. (Jakobe 4:14) Nobe kunjalo, Jehova uyati kutsi likusasa liphetseni. (Isaya 46:10) Endvulo, liVi lakhe liBhayibheli, labiketela hhayi kuphela ngetintfo letimbi letenteka nyalo emhlabeni kodvwa nangetintfo letinhle letiyokwenteka.
2, 3. Yini leyabutwa bafundzi kuJesu, futsi waphendvula watsini?
2 Jesu Khristu wakhuluma ngeMbuso waNkulunkulu, lotawucedza bonkhe bubi futsi uletse lipharadisi lapha emhlabeni. (Lukha 4:43) Bantfu bebafuna kwati kutsi loMbuso utawufika nini. Bafundzi bakhe baze bambuta: ‘Yini leyawukhombisa kutsi sesikhatsi sekubuya kwakho nekutsi sekuphela kwetikhatsi?’ (Matewu 24:3) Nakabaphendvula wabatjela kutsi nguNkulunkulu Jehova kuphela lowatiko kutsi kunini kuphela kwetikhatsi. (Matewu 24:36) Kodvwa Jesu watibala tintfo letatiyokwenteka emhlabeni ngembi kwekuba uMbuso uletsele bantfu kuthula nekuvikeleka. Loko latsi kutakwenteka sekuvele kucalile.
3 Singakahloli bufakazi bekutsi siphila ‘ekupheleni kwetikhatsi’ ase sifundze ngemphi lokungekho muntfu abengayibona. Lemphi yaliwa ezulwini, futsi imiphumela yayo iyasitsintsa.
IMPHI EZULWINI
4, 5. (a) Yini leyenteka ezulwini lapho nje Jesu abekwa esihlalweni njengeNkhosi? (b) Ngekusho kweSembulo 12:12, wawuyoba yini umphumela walemphi leyaliwa ezulwini?
4 Esehlukweni lesendlulile kulencwadzi kuchaziwe kutsi Jesu Khristu wabekwa kutsi abe yiNkhosi ezulwini nga-1914. (Danyela 7:13, 14) Ngemuva nje kwekutsi abekwe njengeNkhosi, Jesu wenta lokutsite. LiBhayibheli litsi: “Kwesuka imphi ezulwini. Mikhayeli [ngulelinye libito laJesu] netingilosi takhe balwa nanyokangwenya [Sathane Develi]; nyokangwenya akanye netingilosi takhe naye walwa.” * Sathane netingilosi takhe letimbi, emadimoni, behlulwa kulemphi futsi bacoshwa ezulwini balahlelwa emhlabeni. Emadvodzana aNkulunkulu emoya letsembekile ajabula kakhulu ngekutsi Sathane nemadimoni akhe besebacoshiwe. Bantfu bona kute lobekutawubajabulisa. Kunaloko, liBhayibheli latsi: “Maye kuwe, mhlaba . . . ngobe Mhlebi sewehlele kini ngentfukutselo lenkhulu ngobe uyati kutsi sikhatsi sakhe sesifishane.”
5 Naka umphumela walemphi leyaliwa ezulwini. Njengobe abetfukutsele abila, Sathane abetawuletsa maye nobe lusizi kulabo labasemhlabeni. Njengobe utawubona, siphila kuso kanye sikhatsi selusizi lamuhla. Kodvwa sitawuphela masinyane
TIGEMEGEME TEMALANGA EKUGCINA
6, 7. Emavi aJesu lamayelana nekusweleka kwekudla kanye netimphi agcwaliseka njani lamuhla?
6 “Ngobe sive siyawuvukela lesinye sive, nembuso uyawuvukela lomunye umbuso.” (Matewu 24:7) Tigidzi tebantfu tibulewe etimphini kulelikhulu leminyaka lelendlulile. Lesinye sati semlandvo saseBrithani satsi: “Kucitseke ingati lenyenti kulelikhulu lesi-20 kunanobe ngusiphi lesinye sikhatsi emlandvweni. . . . Kulelikhulu leminyaka kuliwe umshawushile, futsi tibe mbalwa kakhulu tikhatsi lekungaliwa ngato.” Umbiko we-Worldwatch Institute utsi: “Baphindzeke katsatfu bantfu lababulewe timphi [kulelikhulu lesi-20] nakucatsaniswa netimphi telikhulu lekucala AD kuze kube ngu-1899.” Bangetulu kwetigidzi letingu-100 bantfu lababulewe timphi kusukela nga-1914. Nobe sibati kahle buhlungu bekufelwa ngulabo lesibatsandzako, singagcina ngekucombelela nje kutsi bunjani buhlungu nelusizi lapho sekufe tigidzi tebantfu.
7 “Kuyawuba khona tindlala.” (Matewu 24:7) Lucwaningo lukhomba kutsi kukhicitwa kwekudla kuleminyaka lengu-30 lendlulile kukhule kakhulu. Nobe kunjalo kweswelakala kwekudla solo kuyachubeka ngobe bantfu bete imali leyenele yekukutsenga, futsi labanye bete indzawo yekukulima. Emaveni lasatfutfuka, lilanga ngalinye tigidzigidzi tebantfu kufanele tiphile ngemali lencane kakhulu. Labanyenti kulabantfu bahlala balambile. I-World Health Organization isikisela kutsi kungondleki kahle ngiko lokuyimbangela yekufa kwebantfwana labangetulu kwetigidzi letisihlanu umnyaka ngamunye.
8, 9. Yini lekhombisa kutsi tiphrofetho taJesu letimayelana nekutamatama kwemhlaba kanye netifo letingelapheki tiye tagcwaliseka?
8 “Kuyawuba nekutamatama kwemhlaba lokwesabekako lokunyenti.” (Lukha 21:11) Ngekusho kwe-U.S. Geological Survey, kulindzeleke kutamatama lokukhulu kwemhlaba umnyaka nemnyaka lokungaba ngu-19. Kungaba nemandla ekubhidlita takhiwo futsi kuchekete umhlaba. Nakulinganiswa, umnyaka ngamunye kuba nekutamatama kwemhlaba lokukhulu lokubhidlita takhiwo tiphele nya. Kwatiswa lokugciniwe kukhombisa kutsi kutamatama kwemhlaba kubulele bantfu labangetulu kwetigidzi letimbili kusukela nga-1900. Lokunye kwatiswa kutsi: “Intfutfuko kutebucwephesha yente lokuncane kakhulu kunciphisa sibalo sebantfu labafako.”
9 “Kuyawuba . . . netifo letingalapheki.” (Lukha 21:11) Nobe nje temphilo titfutfuka, tifo letindzala naletinsha solo mane tiyabahlupha bantfu. Lomunye umbiko utsi tifo letatiwako
BANTFU BEMALANGA EKUGCINA
10. Ngutiphi tici letibonakalako kubantfu lamuhla letibiketelwe embhalweni wa-2 Thimothi 3:1-5?
10 Ngephandle nje kwekuchaza tentakalo telive, liBhayibheli labiketela kutsi emalanga ekugcina abetawubonakala ngelushintjo lolwenteka kubantfu. Umphostoli Pawula wachaza kutsi bantfu kwakuyawuvama kutsi babe njani. Ku-2 Thimothi 3:1-5, siyafundza: “Emalangeni ekugcina kuyawufika tikhatsi letimatima.” Pawula watsi bantfu
bayawutitsandza
batsandze imali
bayawuba ngulabangalaleli batali babo
bangetsembeki
babete lutsandvo
bangatitsibi
babe nebulwane
batsandze kutijabulisa kunekutsi babe ngulabatsandza Nkulunkulu
bayawuba nesimo sekumesaba Nkulunkulu kodvwa babe bawaphika emandla ako
11. Umbhalo weTihlabelelo 92:7 ukuchaza njani loko lokutakwenteka kubantfu lababi?
11 Bantfu basendzaweni yakini banjalo yini? Yebo, banjalo. Kuyo yonkhe indzawo kunebantfu lababi. Loku kukhombisa kutsi Nkulunkulu kusedvute atsatse sinyatselo, ngobe liBhayibheli litsi: “Nome lababi bangahluma njengetjani, nato tonkhe tigilamkhuba tichuma, noko tiyawubhujiswa phakadze naphakadze.”
TENTAKALO LETINHLE
12, 13. Lube lunyenti kangakanani lwati lweliciniso kulamalanga ekugcina?
12 Emalanga ekugcina agcwele maye, njengobe liBhayibheli labiketela. Nobe nje live ligcwele tinkinga, kunetintfo letinhle letentekako kulabakhonta Jehova.
13 Lwati lweliciniso luyawuba lunyenti. Loku kwabiketelwa incwadzi yaDanyela. Bekutakwenteka nini loku? ‘Esikhatsini sekugcina.’ (Danyela 12:4) Ngalokukhetsekile, kusukela nga-1914 Jehova usite labo labafuna kumkhonta kutsi bawacondze kancono emaciniso eliBhayibheli. Bawacondze kancono emaciniso labalulekile ngelibito laNkulunkulu, tinjongo takhe, umhlatjelo wesihlengo waJesu Khristu, simo sebantfu labafile, kanye neluvuko. Ngetulu kwaloko, tikhonti taJehova tifundze kuphila ngendlela lelusito kuto futsi naleletsa ludvumo kuNkulunkulu. Itikhanyele bha indzima yeMbuso waNkulunkulu nekutsi utatilungisa kanjani tinkinga temhlaba. Yini tikhonti taNkulunkulu letiyentako ngalolwati letilutfolako? Lombuto usiletsa kulesinye siphrofetho lesigcwaliseka kulamanga ekugcina.
14. Lisakateke kangakanani livangeli leMbuso lamuhla, futsi bobani labalishumayelako?
14 “LeliVangeli ngembuso liyawushunyayelwa emhlabeni wonkhe.” Lamavi ashiwo nguJesu Khristu esiphrofethweni sakhe “sekuphela kwetikhatsi.” (Matewu 24:3, 14) Lelivangeli leMbuso
YINI WENA LOTAYENTA?
15. (a) Uyakholwa yini kutsi siphila emalangeni ekugcina, futsi kungani? (b) Kuyosho kutsini “kuphela” kulabo labamelene naJehova nakulabo labatitfobako ekubuseni kweMbuso wakhe?
15 Njengobe tiphrofetho letinyenti teliBhayibheli tigcwaliseka lamuhla, awuvumi yini kutsi siphila emalangeni ekugcina? Ngemuva kwekuba tindzaba letinhle setishunyayelwe kwaze kwaba ngulapho Jehova asenelisekile, “kuphela” kuyofika. (Matewu 24:14) “Kuphela” kusho sikhatsi lapho Nkulunkulu atawususa khona bubi ngalokuphelele emhlabeni. Jehova utawusebentisa Jesu netingilosi letinemandla ekubhubhiseni bonkhe labamphikisa ngemabomu. (2 Thesalonika 1:6-9) Sathane nemadimoni akhe angeke baphindze badukise tive. Ngemuva kwaloko, uMbuso waNkulunkulu utawuletsa tibusiso kubo bonkhe labatitfobako ekubuseni kwawo lokulungile.
16. Yini lokungaba kuhlakanipha kuyenta?
16 Njengobe kubusa kwaSathane sekusondzele ekupheleni, kudzingeka sitibute, ‘Yini lekufanele ngabe ngiyayenta?’ Kukuhlakanipha kuchubeka ufundza kabanti ngaJehova nangaloko lakufunako kitsi. (Johane 17:3) Bani ngumfundzi weliBhayibheli lokhutsele. Tetayete kuhlala unalabanye labafuna kwenta intsandvo yaJehova ngaso sonkhe sikhatsi. (Hebheru 10:24, 25) Tfola lwati lolubanti ngaNkulunkulu Jehova lalwente lwatfolakala kubantfu emhlabeni wonkhe, futsi wente lushintjo loludzingekile emphilweni yakho kute utfole umusa waNkulunkulu.
17. Kungani kubhujiswa kwalababi kuyobatuma labanyenti?
17 Jesu wabiketela kutsi bantfu labanyenti angeke babunake bufakazi bekutsi siphila emalangeni ekugcina. Kubhujiswa kwalababi kutawufika ngekushesha futsi kungakalindzeleki. Njenganakufika lisela ebusuku, loku kuyobatuma bantfu labanyenti. (1 Thesalonika 5:2) Jesu wecwayisa: “Njengasemalangeni aNowa kuyawuba njalo nekufika kweNdvodzana yeMuntfu. Njengemalanga labengembili kwazamcolo, bantfu babedla banatsa, labadvuna nalabasikati batsatsana, kwaze kwaba lilanga langena ngalo Nowa emkhunjini; abazange bati, kwaze kwefika zamcolo wabacedza, kuyawuba njalo nekufika kweNdvodzana yeMuntfu.”
18. Ngusiphi secwayiso lesivela kuJesu lokufanele sisilalele?
18 Ngiko loku Jesu atjela bantfu lebebamlalele: “Ticaphelisiseni! Ningatifaki kakhulu emadzilini nasekunatseni lokudzakanako, nasekunakeni tintfo talomhlaba, funa lelo langa linitume; ngobe liyawufika njengasochaka kubantfu bonkhe emhlabeni wonkhe. Lindzani nithandaze onkhe emalanga, khona nitawuba nemandla ekuphunyula kuletintfo letitakwenteka nitekwati kuma embikweNdvodzana yeMuntfu.” (Lukha 21:34-36) Kukuhlakanipha kuwalalela lamavi aJesu. Ngani? Ngobe labo labemukelwa nguNkulunkulu Jehova ‘neNdvodzana yeMuntfu,’ Jesu Khristu, banelitsemba lekusindza nakuphela kubusa kwaSathane futsi baphile phakadze eveni lelihle lelisha leselisedvute kakhulu.
^ sig. 4 Kute utfole kwatiswa kabanti mayelana nekutsi Mikhayeli ngulelinye libito laJesu Khristu, fundza Sandzisanchazo emakhasini 218-19.
Fundza Kabanti
LUHLELO LWEKUFUNDZISWA NGELIBHAYIBHELI
Kungani Kufanele Utadishe LiBhayibheli?
LiBhayibheli linika tigidzi tebantfu labasemhlabeni wonkhe timphendvulo temibuto lebalulekile ekuphileni. Ungatsandza yini kuba ngulomunye wabo?


text:
JW LIBRARY
Indlela Yekusebentisa i-JW Library—Android
Siyakwemukela ku-JW Library. Le-app yakhiwe kuze ukwati kufundza liBhayibheli kanye nekulidadisha. Ungakhona kungena kule-app ngekutsi usebentise i-navigation drawer. Kuze uvule i-navigation drawer, fuca kusukela ngesencele ngasekugcineni kwe-screen sakho nobe uchafate incenye letsi Menu ekoneni lelisetulu ngesencele.
LiBhayibheli
Tincwadzi
Kuhlolisisa ImiBhalo
Ku-Internet
Tfola Kwakamuva
LiBhayibheli
Lencenye letsi liBhayibheli yenta kube lula kufundza liBhayibheli futsi ufake nemahumusho eliBhayibheli. Chafata incwadzi yeliBhayibheli bese sewuchafata sehluko kuze ukhone kufundza. Njengobe ufundza utawubona imibhalo lengentansi, tikhombo, kanye nemahumusho lafanako kulencenye letsi Tadisha.
Kuze ufundze umbhalo lowehlukile, vula i-navigation drawer bese uphindze uchafata lencenye letsi Libhayibheli kuze ubuyele kuloluhla lwetincwadzi teliBhayibheli.
Tincwadzi
Lencenye letsi Tincwadzi yenta kube lula kubona tintfo letibhaliwe, letitsetjuliwe kanye nema-video. Chafata incwadzi loyifunako bese sewuchafata sihloko kuze ukhone kufundza. Njengobe ufundza, ungakhona nekufundza imibhalo lecashuniwe. Chafata umbhalo locashuniwe lotawubese uyavela encenyeni letsi Tadisha. Chafata i-link letawuvela kulencenye letsi Tadisha kuze ukwati kuya evesini leBhayibheli.
Nawufuna kuvula lenye incwadzi, vula i-navigation drawer bese uphindze uchafata incenye letsi Tincwadzi kuze ubuyele eluhlwini lwetincwadzi.
Kuhlolisisa ImiBhalo
Vula i-navigation drawer bese uchafata lencenye letsi Kuhlolisisa ImiBhalo kuze ufundze umbhalo wangalelo langa.
Ku-Internet
Lencenye letsi ku-Internet kule-navigation drawer inema-links lasisita singene kuma-websites etfu lasemtsetfweni.
Tfola Kwakamuva
Ciniseka kutsi uneluhlelo lwakamuva lwe-JW Library ngekutsi uciniseke kutsi intfo yakho yebuchwephesha ihambisana netinhlelo takamuva.
Kuhle kusebentisa luhlelo lwakamuva lwe-Android loluhambisana nentfo yakho yebuchwephesha. Tfola lwati lolwengetiwe kunayi i-link lelandzelako: https://support.google.com/nexus/answer/4457705.
Kuze tintfo tibe lula kuwe, ungacipha intfo yakho yebuchwephesha ngendlela yekutsi nangabe kuneluhlelo lolusha luvele nje lutingenele. Tfola lwati lolwengetiwe kunayi i-link letsi: https://support.google.com/googleplay/answer/113412.


text:
BoFakazi BaJehova Bayawenta Yini Umsebenti Wetitfunywa Telivangeli?
Yebo siyawenta. Kuto tonkhe tindzawo lesihlala kuto, boFakazi BaJehova betama kuba nesimo sengcondvo lesifana nesetitfunywa telivangeli. Bantfu lesihlangana nabo siyabatjela ngekukholwa kwetfu.—Matewu 28:19, 20.
Ngetulu kwaloko, labanye boFakazi bavakashela letinye tindzawo temave akubo nobe batfutsele kuleto tindzawo nangabe kunebantfu labanyenti labasadzinga kuva tindzaba letimnandzi letiseBhayibhelini. Labanye boFakazi batfutsela kulamanye emave kute batfutfukise umsebenti wabo wekushumayela. Bakujabulela kakhulu kuba nesandla ekugcwaliseni siphrofetho lesashiwo nguJesu: “Niyawuba bofakazi bami . . . kuze kube ngusekugcineni kwemhlaba.”—Imisebenti 1:8.
Nga-1943, sasungula sikolwa sekucecesha labanye betfu labatitfunywa telivangeli. Kusukela ngaleso sikhatsi, sekunaboFakazi labangetulu kwa-8 000 lesebake basingenela lesikolwa lesatiwa ngekutsi yi-Watchtower Bible School of Gilead.


text:
Luhlelo Lwemhlangano Wa-2017
Buka luhlelo lwelilanga ngalinye lalomhlangano, lotakusita kutsi uchubeke wenta lokuhle futsi ukhone kubeketelela tinkinga.
Lesihlanu
Yini lengasita emaKhristu kutsi abe nebuntfu lobutawasita abeketelele timo letimatima?
UMgcibelo
Nkulunkulu Somandla usicinisa aphindze asidvudvute kanjani?
Lisontfo
Jesu watsi: “Loyo loyawucinisela kudzimate kube sekugcineni, nguye loyawusindziswa.” Yini longayenta kute wente lokushiwo ngulamavi?
Kwatiswa Kwalabo Labete Emhlanganweni
Kungenteka uyafuna kuya kulemihlangano lekhetsekile letawuba khona kulomhlangano. Fundza lokunyenti ngebalindzi, lubhabhatiso, iminikelo, lusito lekucala, lokulahlekile kwaphindze kwatfolakala, tihlalo, kanye nangemisebenti yekutitsandzela.
Fundza Kabanti
Bobani Labenta Intsandvo YaJehova Lamuhla?
Kungani BoFakazi BaJehova Baya Emihlanganweni Lemikhulu?
Umnyaka ngamunye sihlangana ndzawonye kute sijabulele lemihlangano lemitsatfu. Ungazuza kanjani kulemihlangano?


text:
BoFakazi BaJehova Bayabecwaya Yini Labake Baba Ngemalunga Enkholo Yabo?
Bantfu lababhajatiswa baba boFakazi BaJehova kodvwa labangasashumayeli kubantfu, mhlawumbe abasatihlanganisi nalamanye emaKhristu asibecwayi. Esikhundleni saloko, siyaya kubo setame kubasita bavuselele buhlobo babo naNkulunkulu.
Umuntfu lowente sono akamane nje ayekeliswe kuba nguFakazi. Nobe kunjalo, nangabe Fakazi waJehova lobhajatisiwe akwenta umkhuba kwephula umtsetfo weliBhayibheli wekutiphatsa futsi angaphendvuki, siyamecwaya nobe ayekeliswe kuba nguFakazi. LiBhayibheli likusho kucace nalitsi: “
Mcosheni lomubi emkhatsini wenu!”—1 Khorinte 5:13.
Kutsiwani ngemfati lonendvodza leyekelisiwe kuba ngufakazi kodvwa yena nebantfwana baboFakazi BaJehova? Kukhonta kwabo Nkulunkulu njengemndeni kuyashintja kodvwa buhlobo basekhaya bona buyachubeka. Sibopho semshado nekuphila kwasekhaya kuyachubeka.
Bantfu labayekelisiwe kuba boFakazi bavumelekile kutsi baye emihlanganweni yetfu. Nabafisa kuphindze babe boFakazi, labadzala belubandla bangabasita. Umgomo waloko kubasita kutsi kuphindze kubafanele kuba boFakazi BaJehova. Bantfu labayekelisiwe kuba boFakazi labangasatiphatsi kabi futsi bakhombise sifiso lesicotfo sekutsi bafuna kuphila ngetimiso teliBhayibheli, batawuhlale bemukelekile kuphindze babuyele ebandleni.


text:
LIBHAYIBHELI LIYAKUGUCULA KUPHILA
Kute Lebengikutsandza Kakhulu Kwendlula I-Baseball!
UMNYAKA LATALWA NGAWO: 1928
LIVE LATALELWA KULO: COSTA RICA
UMLANDVO WAKHE: ABEYITSANDZA KAKHULU I-BASEBALL KANYE NEKUGEMBULA
LIMUVA LAMI
Ngakhulela endzaweni yasePuerto Limón, edolobheni lelisemphumalanga yeCosta Rica. Ngangiwesikhombisa kubantfwana labasiphohlongo. Babe washona nangineminyaka lengu-8 budzala. Ngemuva kwaloko make wasikhulisa asayedvwana.
I-baseball beyiyincenye yekuphila kwami. Ngisemncane bengiwutsandza lomdlalo. Ngajoyina licembu le-baseball ngiselijaha. Nangisandza kwengca eminyakeni lengu-20 budzala futsi ngisadlalela lelo cembu, indvodza letsite lefuna badlali labanemakhono yangicela kutsi ngidlalele licembu lelikhulu laseNicaragua. Bengingafuni kuya eNicaragua ngoba make bekagula ngaleso sikhatsi futsi bengimnakekela. Ngako angizange ngisemukele leso sicelo. Ngemva kwesikhatsi, lenye indvodza lebeyifuna badlali yacela kutsi ngidlalele licembu lesive laseCosta Rica lebelinebadlali lababuya emacenjini lamancane. Ngasemukela lesicelo. Ngadlalela licembu lesive kusukela nga-1949 kuya ku-1952, futsi ngadlala imidlalo leminyenti eCuba, eMexico, naseNicaragua. Ngangingumdlali lonelikhono, ngaze ngadlala imidlalo lengu-17 futsi angizange ngente ngisho nalinye liphutsa. Ngangijabula nangiva tihlwele tingibongelela!
Lokubuhlungu kutsi bengingasatiphatsi kahle. Benginetintfombi letinyenti, futsi ngisidzakwa. Ngalelinye lilanga bengidzakwe kakhulu kangangekutsi nangivuka ngakusasa bengingakhumbuli kutsi ngifike njani ekhaya! Bengigembula emidlalweni yemadayisi futsi bengidlala i-lotto.
Nangisaphila leyo mphilo, make waba ngulomunye waBoFakazi BaJehova. Wetama kungifundzisa liciniso, kodvwa loko akuphumelelanga ngobe lomdlalo besengiwutsandza kakhulu. Nangijima ngesikhatsi sekudla, bengingayiva ngisho nendlala! Ingcondvo yami beyigcile kulomdlalo kuphela. Kute lebengikutsandza kakhulu kwendlula i-baseball!
Nangineminyaka lengu-29 budzala, ngalimala kakhulu nangetama kuncaga ibhola. Ngatsi nangelulama ngabese ngiyayekela kudlalela licembu lesive. Nome kunjalo, ngachubeka ngicecesha badlali bemacembu lamancane lasendzaweni yakitsi.
INDLELA LIBHAYIBHELI LELAKUGUCULA NGAYO KUPHILA KWAMI
Nga-1957, ngaya emhlanganweni waBoFakazi BaJehova lobewusenkhundleni yetemidlalo lapho bengike ngadlala khona i-baseball. Njengobe bengikulenkhundla nganaka kutsi BoFakazi BaJehova bebatiphetse kahle futsi bahlonipha kantsi tihlwele te-baseball betivame kuba nemsindvo neludlame. Lengakubona kulomhlangano kwangenta ngacala kudadisha liBhayibheli naBoFakazi ngaphindze ngaya emihlanganweni yelibandla.
Timfundziso teliBhayibheli letinyenti lengatifundza tangijabulisa. Sibonelo saloku kutsi Jesu watsi emalangeni ekugcina bafundzi bakhe bebatawushumayela tindzaba letimnandzi teMbuso waNkulunkulu emhlabeni wonkhe. (Matewu 24:14) Ngafundza nekutsi emaKhristu eliciniso awalindzeli kutsi abhadalwe ngemsebenti wawo wekushumayela. Jesu watsi: “Niphiwe mahhala, nani phanini mahhala.”
Njengobe bengichubeka ngidadisha liBhayibheli, ngacatsanisa loko lelikushoko naloko lengakubona kuBoFakazi BaJehova. Ngayitsandza indlela labebatikhandla ngayo kuze bashumayele tindzaba letimnadzi teMbuso waNkulunkulu emhlabeni wonkhe. Ngabona kutsi banemoya wekupha, Jesu layala emaKhristu kutsi abe nawo. Nangifundza Makho 10:21 futsi ngibona simemo saJesu lesitsi ‘bani ngumlandzeli wami’ ngafuna kuba nguFakazi WaJehova.
Noma kunjalo, kwangitsatsa sikhatsi kukwenta loko. Nasi sibonelo, besekuphele iminyaka leminyenti nginenombolo lengiletsela “inhlanhla” njalo ngeliviki nangidlala i-lotto. Nome kunjalo, ngafundza eBhayibhelini kutsi Nkulunkulu uyabazonda bantfu labakhonta “nkulunkulu weNhlanhla” kanye nalababukhali. (Isaya 65:11, NW; Kholose 3:5) Ngako ngakhetsa kuyekela kugembula. NgeliSontfo lekucala ngiyekele kugembula, inombolo lebeyingiletsela “inhlanhla” yawina! Bantfu bahlekisa ngami ngekutsi angizange ngidlale kulelo viki futsi bangicindzetela kutsi ngibuyele ngidlale, kodvwa angikwentanga loko. Angiphindzanga ngabuyela ekugembuleni.
Ngelilanga lengabhajatiswa ngalo emhlanganweni waBoFakazi BaJehova, ngaphindze ngatfola lolunye luvivinyo ‘lwebuntfu bami lobusha.’ (Efesu 4:24) Ngalelolanga ntsambama nangibuyela ehhotela lebengilele kulo, ngatfola intfombatana lebeyisingani sami ingimele emnyango welikamelo lami. Yangincenga yatsi: “Buya sitijabulise Sammy.” Kepha ngamphendvula ngekushesha ngatsi, “Cha!” Ngamkhumbuta kutsi besengiphila imphilo lehambisana netimiso teliBhayibheli. (1 Khorinte 6:18) Waphahluka watsi: “Ini?” Wabese uhlekisa ngembono weliBhayibheli mayelana nekuya ecasini futsi wangicindzetela kutsi sichubeke sitsandzane. Noma kunjalo ngavele ngangena ekamelweni lami futsi ngakhiya umnyango. Lamuhla ngiyajabula kutsi kusukela ngaba nguFakazi WaJehova nga-1958, solo ngisebambelele ngalokucinile kuletingucuko lengatenta ekuphileni kwami.
INDLELA LENGIZUZE NGAYO
Ngiva ngatsi ngingabhala incwadzi ngichaze indlela lengisitakele ngayo nangilandzela sicondziso seliBhayibheli! Letinye tibusiso lengititfolile kutsi nyalo senginebangani beliciniso, kuphila kwami sekunenjongo futsi ngijabula mbamba.
Solo ngisayitsandza i-baseball, kepha angisayitsatsi njengemsebenti wami. Ngesikhatsi ngisengumdlali we-baseball ngatfola ludvumo nemali, kodvwa kwahamba kwaphela. Noma kunjalo, buhlobo bami naNkulunkulu nemaKhristu lengikanye nawo buyohlala phakadze. LiBhayibheli litsi: “Live liyendlula kanye nesifiso salo, kodvwa loyo lowenta intsandvo yaNkulunkulu uhlala kuze kube phakadze.” (1 Johane 2:17) Nyalo sengitsandza Jehova Nkulunkulu kanye netikhonti takhe kwendlula noma yini lenye!
Fundza Kabanti
TINDZABA LETIMNANDZI LETIVELA KUNKULUNKULU
Imitsetfo YaNkulunkulu Isizuzisa Njani?
Jesu wachaza loko lokwenta sidzinge sicondziso nekutsi ngumiphi imitsetfo lemibili lebalulekile.


text:
Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
28 Ngemuva kweliSabatha, kusesekuseni ngeluvivi ngelilanga lekucala evikini, Mariya waseMagdala nalolomunye Mariya beta batewubuka lelithuna.
2 Kwaba khona kutamatama kwemhlaba lokukhulu, ngobe ingilosi yaJehova beyehle ezulwini yafike yaligicita lelitje, yase ihlala etikwalo.
3 Lengilosi yayikhanya njengembane, netimphahla tayo timhlophe njengesitfwatfwa.
4 Ngenca yekwesaba, labogadzi betfuka kakhulu bate bangasanyakati.
5 Kodvwa lengilosi yatsi kulabafati: “Ningesabi, ngiyati kutsi nifuna Jesu lobekabetselwe.
6 Akekho lapha, ngobe uvusiwe njengobe asho. Kotani nitewubona lapho bebambeke khona.
7 Nibobese niyahamba masinyane, niyobikela bafundzi bakhe nitsi: ‘Jesu uvusiwe ekufeni, futsi nyalo usendleleni uya eGalile; nitamkhandza khona.’ Nguloku-ke lebengitonitjela kona.”
8 Ngako besuka ngekushesha kulelithuna, besaba futsi bajabule kakhulu, bagijima bayewubikela bafundzi baJesu.
9 Jesu wahlangana nabo, watsi: “Sanibonani!” Basondzela kuye bafike batsintsa tinyawo takhe base baguca embikwakhe.
10 Jesu watsi kubo: “Ningesabi! Hambani niyewubikela bafundzi bami kute baye eGalile lapho batangikhandza khona.”
11 Batsi nabasesendleleni, labanye balabogadzi baya edolobheni bafike babikela baphristi labakhulu konkhe lokwakwentekile.
12 Ngemuva kwekutsi labaphristi labakhulu nemadvodza lamadzala sebakhe lisu, banika labogadzi imali lenyenti,
13 base batsi: “Nibotsi: ‘Bafundzi bakhe bafike ebusuku silele bameba.’
14 Nangabe umbusi eva ngalendzaba, ngitsi lesitawukhuluma naye, nine kute sidzingo sekutsi nikhatsateke.”
15 Ngako labogadzi bayitsatsa lemali futsi benta njengobe batjeliwe. Kuze kube ngulamuhla, emaJuda solo awabamba lamanga.
16 Bafundzi labalishumi nakunye baya kulentsaba yaseGalile lapho Jesu abetsite batawuhlangana khona.
17 Batsi nabambona bamkhotsamela, kodvwa labanye abakholwanga kutsi nguye.
18 Jesu wasondzela kubo, watsi: “Nginikwe lonkhe ligunya ezulwini nasemhlabeni.
19 Ngako-ke hambani nente bantfu bato tonkhe tive babe bafundzi bami, nibabhabhatise egameni leYise, neleNdvodzana, nelemoya longcwele,
20 nibafundzise kugcina konkhe lenginitjele kona. Nibokwati kutsi mine nginani onkhe emalanga kute kube sekupheleni kwalelive.”
Tfumela
Tfumela
I-NEW WORLD TRANSLATION OF THE HOLY SCRIPTURES
Matewu 28
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Tindzaba Letimnandzi Letivela KuNkulunkulu
Ngutiphi letindzaba letimnandzi letivela kuNkulunkulu? Yini lengasenta sitikholwe? Lencwajana iphendvula imibuto lemayelana neliBhayibheli bantfu labavame kuba nayo.
Indlela Longazuza Ngayo Kulencwajana
Lencwajana itakusita kutsi ukujabulele kufundza liVi laNkulunkulu liBhayibheli. Fundza kutsi ungayitfola njani imiBhalo eBhayibhelini lakho.
Ngutiphi Letindzaba Letimnandzi?
Fundza kutsi tiyini letindzaba letivela kuNkulunkulu, yini leyenta tiphutfume nekutsi kufanele wenteni.
Ungubani Nkulunkulu?
Nkulunkulu unalo yini libito futsi uyasikhatsalela yini?
Letindzaba Letimnandzi Tivela KuNkulunkulu Yini Vele?
Yini lengasenta sikholwe kutsi liBhayibheli liliciniso?
Ungubani Jesu Khristu?
Fundza kutsi wafelani Jesu, iyini inhlawulo naloko Jesu lakwentako nyalo.
Iyini Injongo YaNkulunkulu Ngemhlaba?
LiBhayibheli lichaza kutsi yini leyenta Nkulunkulu wadala umhlaba, kutawuphela nini kuhlupheka, liyini likusasa lemhlaba nekutsi bobani labatawuphila kuwo.
Likhona Yini Litsemba Ngebantfu Labafile?
Kwentekani kitsi nasifa? Sitawuphindze sibabone yini lesisondzelene nabo labafa?
Uyini UMbuso WaNkulunkulu?
Ngubani iNkhosi yeMbuso waNkulunkulu futsi yini uMbuso waNkulunkulu lotayifeza?
Kungani Nkulunkulu Avumela Bubi Kanye Nekuhlupheka?
Bacala njani bubi futsi kungani Nkulunkulu avumele kutsi buchubeke? Kutake kuphele yini kuhlupheka?
Yini Lengenta Umndeni Wakho Ujabule?
Nkulunkulu lojabulako, Jehova, ufisa kutsi imindeni ijabule. Titfolele seluleko lesikahle seliBhayibheli semadvodza, bafati, batali kanye nebantfwana.
Ungayibona Njani Inkholo Yeliciniso?
Yinye kuphela yini inkholo yeliciniso? Fundza tintfo letisihlanu letiluphawu lwenkholo yeliciniso.
Imitsetfo YaNkulunkulu Isizuzisa Njani?
Jesu wachaza loko lokwenta sidzinge sicondziso nekutsi ngumiphi imitsetfo lemibili lebalulekile.
Ungasondzela Njani KuNkulunkulu?
Fundza kutsi Nkulunkulu uyilalela yonkhe yini imithandazo, kufanele sithandaze njani nekutsi yini lenye lesingayenta kuze sisondzele kuye.
Ngutiphi Tindzaba Letimnandzi Letimayelana Nenkholo?
Kutawuke kwenteke yini kutsi wonkhe muntfu abe munye ekukhonteni Nkulunkulu weliciniso?
Kungani Jehova Anenhlangano?
LiBhayibheli liyasiveta sizatfu nekutsi emaKhristu eliciniso ahleleke njani.
Kungani Kufanele Uchubeke Ufundza NgaJehova?
Lwati lwakho ngaNkulunkulu nangeliVi lakhe lingabasita njani labanye? Bungaba njani buhlobo bakho naNkulunkulu?


text:
UMCEBO LOSEVINI LANKULUNKULU | JEREMIYA 51-52
Livi LaJehova Lihlale Ligcwaliseka Njalo
Jehova watibiketela ngalokucondzile tintfo letitawenteka esikhatsini lesitako
“Lolani imicibisholo”
51:11, 28
EmaMediya nemaPheresiya abenelikhono lekudubula imicibisholo futsi abesebentisa tikhali njengetinkemba tawo. Balola imicibisholo yabo kuze icije kahle
“Emabutfo aseBhabhulona asayekele kulwa”
51:30
Umlandvo waNabonidus utsi: “Libutfo laKhuresi langena eBhabhulona ngaphandle kwekulwa.” Loku kusho kutsi kute kuphikisana lokwaba khona ngekuvumelana nesiphrofetho saJeremiya
“IBhabhulona iyawuba yindvundvuma yematje [futsi] iyawukhala libhungane phakadze naphakadze”
51:37, 62
Kusukela nga-539 B.C.E., buhle beBhabhulona bacala kushabalala. Alexander Lomkhulu abefuna kuyenta lidolobha lakhe, kodvwa wabese uyafa. Nakucala sikhatsi sebuKhristu, emaJuda abesolo akhona, loko kwenta kutsi umphostoli Phetro avakashe eBhabhulona. Kodvwa ngelikhulu lesine C.E., lelidolobha beselitindzala, futsi belingasahlali muntfu


text:
KUPHILA KWEMAKHRISTU
Uwasebentisa Kahle Yini Emakhadi E-JW.ORG?
Njengobe kuhlupheka lokukhulu sekusedvute, umsebenti wetfu wekushumayela uyaphutfuma. (Tag 24:11, 12, 20) Kuze sisite bantfu, singawasebentisa lamakhadi kuze sibafundzise lokwengetiwe ngeliBhayibheli nange-website yetfu. Lelikhadi linekhodi longayisebentisa kuze ubukele i-video letsi Kungani Kufanele Sifundze LiBhayibheli? liphindze libe nencenye letsi fundza lokwengetiwe ngeliBhayibheli nobe ucele kuchutjelwa sifundvo seliBhayibheli. Labanye bantfu abatsandzi kutsatsa tincwadzi tetfu kodvwa bangakujabulela kusebentisa i-website yetfu. Ungangabati kubaniketa lelikhadi. Nobe kunjalo, lelikhadi ungaliniki bantfu labangatsandzi kufundza.
Ekuphileni kwamalanga onkhe, ungamenta umuntfu akunake ngekucalisa incociswano utsi: “Ngicela kukupha naku. Lelikhadi likutjela nge-website yetfu lenekwatiswa kwamahhala kanye nema-video lehlukahlukene.” (Joh 4:7) Njengobe lamakhadi amancane, ungahlala uwaphetse kuze uwanikete bantfu nakuvela litfuba.


text:
SEHLUKO 14
UMbuso Lotawubusa Umhlaba Wonkhe
Combelela kutsi ngumuphi loMbuso lesikhuluma ngawo?— NguMbuso waNkulunkulu futsi loMbuso utakwenta umhlaba ube lipharadisi. Ungatsandza yini kufundza kabanti ngawo?—
Yonkhe imibuso inenkhosi, futsi inkhosi ibusa bantfu labahlala eveni layo. Ngubani iNkhosi yeMbuso waNkulunkulu?— NguJesu Khristu. Uhlala ezulwini. Masinyane, utawuba yiNkhosi yabo bonkhe bantfu emhlabeni. Ucabanga kutsi sitawujabula yini lapho Jesu sekayiNkhosi yemhlaba wonkhe?—
Yini lonesifiso lesikhulu sekuyibona ePharadisi?
Sitawujabula kakhulu! EPharadisi, bantfu ngeke basalwa nobe baye emphini. Bonkhe bantfu batawutsandzana. Kute lotawugula nobe afe. Labangaboni emehlweni batawubona, labangeva etindlebeni batawuva, futsi labo labangakhoni kuhamba batawukwati kugijima nekugcuma. Kutawube kunekudla lokunyenti kwabo bonkhe bantfu. Tilwane titawuvana futsi titawuba bangani betfu. Bantfu labafile batawuphindze baphile. Lamadvodza nebafati labanyenti lofundze ngabo kulencwajana, lokufaka ekhatsi Rebheka, Rahabi, Davide na-Elija batawuphindze baphile. Ungatsandza yini kubabona nabavuswa?—
Jehova uyakutsandza futsi ufuna ujabule. Nawuchubeka ufundza ngaJehova uphindze umlalele, utawuphila phakadze epharadisi lelihle. Uyafuna yini?—
FUNDZA EBHAYIBHELINI LAKHO
Isaya 2:4; 11:6-9; 25:8; 33:24; 35:5, 6


text:
SEHLUKO SESITFUPHA
Bakuphi Labafile?
Kwentekani nasifa?
Kungani sifa?
Kungadvudvuta yini kwati liciniso ngekufa?
1-3. Ngimiphi imibuto bantfu labayibutako ngekufa, futsi tinkholo letinyenti tiyiphendvula njani?
LENA yimibuto bantfu labaye batibuta yona iminyaka letinkhulungwane. Iyimibuto lebalulekile. Akunendzaba kutsi sibobani nobe sihlala kuphi, letimphendvulo titsintsa umuntfu ngamunye.
2 Esehlukweni lesendlulile, sifundze ngekutsi umhlatjelo wesihlengo saJesu Khristu usivulele kanjani indlela leya ekuphileni lokuphakadze. Siphindze safundza ngekutsi liBhayibheli libiketela ngesikhatsi lapho “sekuyawubate kufa.” (Sembulo 21:4) Kodvwa kwanyalo sonkhe siyafa. INkhosi lehlakaniphile Solomoni yatsi: “Labaphilako bayati kutsi batakufa.” (Umshumayeli 9:5) Siyetama kuphila sikhatsi lesidze. Nobe kunjalo, siyatibuta kutsi kutawentekani kitsi nasifa.
3 Nasifelwa tihlobo tetfu, siyalila. Singahle futsi sitibute: ‘Kwentekeni kuto? Tiyahlupheka yini? Tiyasibona yini? Singatisita? Sitawuke siphindze sitibone?’ Tinkholo letinyenti tiniketa timphendvulo letingafani talemibuto. Letinye tifundzisa kutsi nawukholwa, utawuya ezulwini, kodvwa nawungakholwa, utawushiswa esihogweni. Letinye tinkholo tifundzisa kutsi lapho umuntfu nakafa, uya endzaweni yemoya kuyewuhlala nabokhokho bakhe. Kantsi letinye tifundzisa kutsi labafile baya endzaweni yalabaphansi bayowehlulelwa bese baphindze batalwe kabusha kulomunye umtimba.
4. Ngumuphi umcondvo tinkholo letinyenti letiwufundzisako ngekufa?
4 Letimfundziso taletinkholo tinemcondvo munye
KWENTEKANI VELE KUMUNTFU NAKAFA?
5, 6. Lifundzisani liBhayibheli ngesimo salabafile?
5 Lokwenteka kumuntfu nakafa akusiyo intfo lefihlekile kuJehova, uMdali wengcondvo. Uyalati liciniso, futsi eVini lakhe liBhayibheli usichazela ngesimo salabafile. Imfundziso yalo lecacile ngulena: Lapho umuntfu afa, akabuyi abe khona. Kufa akufanani nekuphila. Labafile ababoni, abeva, futsi abacabangi. Kute incenye yetfu lechubeka iphila nasifa. Site umoya nobe umphefumulo longafi. *
6 Ngemuva kwekutsi Solomoni atsite labaphilako bayati kutsi batakufa, wabhala: “Kodvwa labafile abati lutfo.” Wabese uyenaba kulendzaba ngekutsi atsi labafile angeke batsandze nobe batondze futsi “bangeke baphindze babe nesabelo kuko konkhe lokwentiwako lapha emhlabeni.” (Umshumayeli 9:5, 6, 10) Ngalokufananako, Tihlabelelo 146:4 titsi umuntfu nakafa, ‘tinhloso netimfihlo takhe tiphela ngalelo langa.’ Siyafa futsi kute lokusindzako nakufa umtimba. Imphilo yetfu ifanana nelilangabi lelikhandlela. Nakucishwa likhandlela, lelilangabi aliyi ndzawo. Lisuke selingekho.
LOKO JESU LAKUSHO NGEKUFA
7. Jesu wakuchaza njani kufa?
7 Jesu Khristu wakhuluma ngesimo sebantfu labafile. Ngalesinye sikhatsi weva kutsi Lazaro, indvodza labetayelene nayo, ufile. Watsi kubafundzi bakhe: “Lazaro, sihlobo setfu, sewulele.” Bafundzi bakhe bamane bacabanga kutsi usho kutsi Lazaro ulele kute alulame ekuguleni lokumphetse. Kodvwa Jesu abengasho loko. Wachaza: “Lazaro sewufile.” (Johane 11:11-14) Caphela kutsi Jesu wafananisa kufa nekuphumula kanye nekulala. Lazaro abengekho ezulwini nobe esihogweni. Abengakayi kuyewuhlangana netingilosi nobe bokhokho. Lazaro akayanga kulenye indzawo wayotalwa kabusha kuyo. Abephumulile ekufeni, njengekungatsi ulele butfongo lobute emaphupho. Leminye imibhalo nayo ifananisa kufa nekulala. Nasi sibonelo: Ngalesikhatsi Jesu avusa indvodzakati yaJayiru, watsi: ‘Ayikafi, ilele.’ (Lukha 8:52, 53) Ngalokufananako, Davide wabhala ‘ngekufikelwa butfongo bekufa.’
8. Sati njani kutsi kwakungesiyo injongo yaNkulunkulu kutsi bantfu bafe?
8 Kwakuyinjongo yaNkulunkulu yasekucaleni yini kutsi bantfu bafe? Cha, kwakungenjalo! Jehova wadala umuntfu kute aphile phakadze emhlabeni. Njengobe sifundzile ekucaleni kwalencwadzi, Nkulunkulu wabeka bantfu bekucala epharadisi lelihle. Wababusisa ngekubanika imphilo lephelele. Jehova abebafunela lokuhle kodvwa. Umtali lonelutsandvo uyafuna yini bantfwana bakhe beve buhlungu bekuguga nekufa? Cha, akafuni! Jehova abebatsandza bantfwana bakhe, afuna batfole injabulo lengapheli emhlabeni. Mayelana nebantfu liBhayibheli litsi: “[Jehova] uphindze wabeka liphakadze etinhlitiyweni tebantfu.” (Umshumayeli 3:11) Nkulunkulu wasidala sinesifiso sekuphila phakadze. Ngako wente indlela yekutsi leso sifiso sifezeke.
LOKWENTA BANTFU BAFE
9. Ngumuphi umbandzela Jehova lawunika Adamu, futsi kungani lomyalo wawungesiwo lolukhuni kutsi bangawugcina?
9 Kungani-ke bantfu bafa? Kute sitfole imphendvulo, kufanele sicabange ngaloko lokwenteka emhlabeni ngalesikhatsi kusenendvodza yekucala nemfati wekucala. LiBhayibheli litsi: “Nkulunkulu Simakadze wamilisa emhlabatsini tonkhe tihlahla letibukekako letimnandzi; ekhatsi nensimi wamilisa sihlahla sekuphila kanye nesihlahla sekwati lokuhle nalokubi.” (Genesisi 2:9) Noko, kwakunembandzela munye. Jehova watsi ku-Adamu: “Ungadla ngekutsandza kwakho tonkhe titselo letilapha ensimini; kodvwa ungasidli sitselo sesihlahla sekwati lokulungile nalokungakalungi, ngobe mhlazana usidla uyakufa nekufa.” (Genesisi 2:16, 17) Lomyalo wawungesiwo lolukhuni kutsi bawulalele. Kwakunetihlahla letinyenti bo-Adamu na-Eva lababengadla kuto. Kodvwa nyalo besebanelitfuba lelikhetsekile lekukhombisa kubonga kwabo kuloyo labebanike konkhe, kuhlanganise nekuphila lokuphelele. Kulalela kwabo kwakuyokhombisa kutsi bayalihlonipha ligunya laBabe wabo wasezulwini, futsi bafuna kucondziswa nguye.
10, 11. (a) Yini leyenta bo-Adamu na-Eva bangamlaleli Nkulunkulu? (b) Kungani kungalaleli kwabo kwaba yindzaba lembi kakhulu?
10 Lokubuhlungu kutsi bo-Adamu na-Eva bakhetsa kungamlaleli Jehova. Asebentisa inyoka, Sathane wabuta Eva: “Kodvwa ngempela Nkulunkulu ushito yini kutsi: ‘Ningadli nobe ngusinye nje sitselo setihlahla letisensimini?’” Eva waphendvula watsi: “Singatidla titselo tetihlahla litisensimini, ngaphandle kwesitselo sesihlahla lesisekhatsi nensimi; Nkulunkulu utsite: ‘Ningasidli sitselo sesihlahla lesisekhatsi nensimi, ningasitsintsi nekusitsintsa kuze ningafi.’”
11 Sathane watsi: “Ningeke nife. Kepha Nkulunkulu uyati kutsi mhlazana nisidla, emehlo enu ayakuvuleka, bese nifanana naNkulunkulu nikwati lokuhle nalokubi.” (Genesisi 3:4, 5) Abefuna Eva etsembe kutsi utawusitakala ngekudla lesitselo Nkulunkulu abetsite bangasidli. Ngekusho kwaSathane abesanelilungelo lekutibonela yena kutsi lokubi ngukuphi nalokuhle ngukuphi. Abengenta nobe yini layifunako. Sathane waphindze wasola Jehova ngekutsi abekhulume emanga ngemiphumela yekudla lesitselo. Eva wamkholwa Sathane. Ngako watsatsa sitselo wadla, wanika nendvodza yakhe nayo yadla. Abazange bente loku ngobe bangati. Bebati kamhlophe kutsi bente kona kanye Nkulunkulu latsite bangakwenti. Ngekudla lesitselo, behluleka ngemabomu kulalela umyalo lomelula nalonekucabangela. Bedzelela Babe wabo wasezulwini neligunya lakhe. Kungamhloniphi ngalendlela uMdali wabo lotsandzekako, kwakungeke kucolelwe.
12. Yini lengasisita sicondze kutsi Jehova waphatseka njani ngalesikhatsi bo-Adamu na-Eva bangamlaleli?
12 Ase sifananise: Bewungatsini nawungakhulisa umntfwana umnakekele kahle bese uyesuka uyakwedzelela akwente kube sebaleni nje kutsi akakuhloniphi futsi akakutsandzi? Loko kungakuvisa buhlungu kakhulu. Cabanga-ke kutsi Jehova waphatseka kabi njani ngalesikhatsi bo-Adamu na-Eva bangamlaleli.
13. Jehova watsi yini letawenteka ku-Adamu nakafa, futsi loku kusho kutsini?
13 Kwakute sizatfu sekutsi Jehova abayekele baphile phakadze bo-Adamu na-Eva labangamalelanga. Bafa, njengobe abeshito. Abaphindzanga baba khona. Abandlulelanga ngisho nasendzaweni yemimoya. Siyakwati loku ngaloko Jehova lakusho ku-Adamu ngemuva kwekuba asephule umyalo wakhe. Nkulunkulu watsi: ‘Uyawubuyela emhlabatsini, ngobe vele watsatfwa kuwo; njengobe ulutfuli uyawubuyela elutfulini.’ (Genesisi 3:19) Nkulunkulu wadala Adamu ngelutfuli lwemhlabatsi. (Genesisi 2:7) Asengakakwenti loko, Adamu abengekho. Ngako-ke, Jehova nakatsi Adamu utawubuyela elutfulini, abesho kutsi utawuphindze angabi khona. Adamu abetawuba njengelutfuli labedalwe ngalo, intfo nje lengaphili.
14. Kungani sifa?
14 Bo-Adamu na-Eva ngabe solo bayaphila nalamuhla, kodvwa bafa ngobe bakhetsa kungamlaleli Nkulunkulu. Lokusenta sife lamuhla kutsi sono sa-Adamu kanye nekufa kwendlulela kuso sonkhe situkulwane sakhe. (Roma 5:12) Leso sono sifanana nesifo lesibi lesitfolakala ngelufuto lokute longaphunyula kuso. Kufa lokungumphumela waleso sono kusicalekiso. Kufa kusitsa, hhayi umngani. (1 Khorinte 15:26) Sijabula kakhulu ngekutsi Jehova wasilungiselela sihlengo kute asilamulele kulesitsa lesibi kangaka.
KWATI LICINISO NGEKUFA KULUSITO
15. Kungani kusidvudvuta kwati liciniso ngekufa?
15 Loko lokufundziswa liBhayibheli ngesimo salabafile kuyasidvudvuta. Njengobe sesifundzile, labafile abeva buhlungu. Asikho sizatfu sekubesaba, ngobe angeke basilimate. Abaludzingi lusito lwetfu, natsi angeke basisite. Angeke sikwati kukhuluma nabo njengobe nabo bangeke bakwati kukhuluma natsi. Bafundisi labanyenti bacala emanga batsi bangakwati kusita labo labafile, futsi bantfu labakukholwako loko banika labo bafundisi imali. Kodvwa kwati liciniso kuyasivikela ekuyengweni ngulabo labafundzisa emanga.
16. Ngubani lowonakalise timfundziso letinyenti tenkholo yemanga, futsi ngayiphi indlela?
16 Inkholo lokuyo iyahambisana yini naloko liBhayibheli lelikufundzisako ngekufa? Letinyenti atihambisani nako. Kungani? Kungenca yekutsi timfundziso tayo tonakaliswe nguSathane. Usebentisa inkholo yemanga kute ente bantfu betsembe kutsi umtimba nawufa, bona bayachubeka baphila endzaweni yemoya. Lawa ngulamanye emanga Sathane lawasebentisako kute ehlukanise bantfu naNkulunkulu Jehova. Ukwenta njani loko?
17. Kungani imfundziso yekuhlushwa phakadze yedzelela Jehova?
17 Njengobe sifundzile ekucaleni, letinye tinkholo tifundzisa kutsi nangabe umuntfu aphila ngendlela lembi, ngemuva kwekufa utawuhlupheka phakadze esihogweni semlilo. Lemfundziso yedzelela Nkulunkulu. Jehova unguNkulunkulu welutsandvo futsi angeke abangele bantfu kutsi bahlupheke ngalendlela. (1 Johane 4:8) Bewungativa njani ngemuntfu lojezisa umntfwana longeva ngekutsi afake sandla sakhe emlilweni asishise? Bewungamhlonipha yini loyo muntfu? Bewungafuna yini kumati? Cha bewungeke! Bewungase ucabange kutsi ungumuntfu lonelunya. Sathane ufuna sicabange kutsi Jehova uhlupha bantfu ngekubafaka emlilweni phakadze
18. Nguyiphi imfundziso yemanga lesekela kukhontwa kwalabafile?
18 Sathane uphindze asebentise letinye tinkholo kute tifundzise kutsi ngemuva kwekufa, bantfu baba ngimimoya lokufanele ihlonishwe ngulabaphilako. Ngekusho kwalemfundziso, imimoya yalabafile ingaba bangani nobe titsa tetfu letinkhulu. Bantfu labanyenti bayawakholwa lawo manga. Bayabesaba bantfu lafile, bayabahlonipha futsi bayabakhonta. Ngalokwehlukile, liBhayibheli lifundzisa kutsi bantfu labafile balele, nekutsi futsi kufanele sikhonte Nkulunkulu weliciniso kuphela, Jehova, longuMdali wetfu neMondli wetfu.
19. Kwati liciniso ngekufa kukusita kutsi ucondze yiphi imfundziso yeliBhayibheli?
19 Kwati liciniso ngekufa kukusita kutsi ungadukiswa ngemanga lavela enkholweni yemanga. Kuphindze kukusite kutsi ucondze letinye timfundziso teliBhayibheli. Nasi sibonelo: Nangabe sewati kutsi bantfu labafile abendluleli endzaweni yemoya ngemuva kwekufa, setsembiso sekuphila phakadze epharadisi emhlabeni siba yintfo longayetsemba.
20. Ngumuphi umbuto lesitawucoca ngawo esehlukweni lesilandzelako?
20 Indvodza lelungile yasendvulo lenguJobe yabuta lombuto: “Nangabe umuntfu afa, uyawuphindze aphile yini?” (Jobe 14:14) Umuntfu longaphili lolele ekufeni, angaphindze avuswe yini? Loko liBhayibheli lelikufundzisako ngaloku kudvudvuta kakhulu, njengobe sitawufundza ngako esehlukweni lesilandzelako.
^ sig. 5 Kute utfole lwati lolunyenti ngeligama lelitsi “umoya” nalelitsi “umphefumulo,” fundza Sandzisanchazo emakhasini 208-11.


text:
Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
12 Kwaba nesibonakaliso lesikhulu ezulwini, kwabonakala umfati embetse lilanga, inyeti ingephansi kwetinyawo takhe, nasenhloko yakhe kunemchele wetinkhanyeti letilishumi nakubili,
2 futsi abekhulelwe. Abekhaliswa buhlungu nayimihelo yekubeleka.
3 Kwaphindze kwaba nalesinye sibonakaliso ezulwini. Kwabonakala drago lomkhulu, lobovu njengemlilo, lonetinhloko letisikhombisa netimphondvo letilishumi, kuletinhloko takhe kunemichele lesikhombisa;
4 umsila wakhe udvonsa incenye yesitsatfu yetinkhanyeti tasezulwini, futsi utijika emhlabeni. Lodrago abesolo eme ngakulomfati lobesekatawubeleka, kuze kutsi nakabeleka ashwabadzele lomntfwana.
5 Wabeleka indvodzana, lomdvuna labetakwelusa tonkhe tive ngentfonga yensimbi. Lomntfwana wakhe wahlwitfwa wayiswa kuNkulunkulu nasesihlalweni sakhe sebukhosi.
6 Lomfati wabaleka waya ehlane, lapho anendzawo layilungiselwe nguNkulunkulu, futsi abetakondliwa khona emalanga layinkhulungwane nemakhulu lamabili nemashumi lasitfupha.
7 Kwesuka imphi ezulwini: Mikhayeli netingilosi takhe balwa nadrago, drago anetingilosi takhe naye walwa,
8 kodvwa drago akancobanga, futsi abazange basaba nendzawo ezulwini.
9 Ngako wajikijelwa phansi drago lomkhulu, inyoka yekucala, lobitwa ngekutsi nguDeveli nangekutsi nguSathane, lodukisa umhlaba wonkhe; wajikijelwa phansi emhlabeni, netingilosi takhe nato tajikijelwa phansi kanye naye.
10 Ngeva livi lelikhulu ezulwini litsi:
“Nyalo seyifikile insindziso, emandla, neMbuso waNkulunkulu wetfu kanye neligunya laKhristu wakhe, ngobe sewujikijelwe phansi ummangaleli webanaketfu, lobamangalela imini nebusuku embikwaNkulunkulu wetfu!
11 Bamncobile ngenca yengati yeliWundlu nangenca yelivi lekufakaza kwabo, bebangesabi nekulahlekelwa yimiphefumulo yabo, ngisho nalapho babhekene nekufa.
12 Ngako jabulani nine mazulu nani lenihlala kuwo! Maye ngemhlaba nangelwandle, ngobe Develi wehlele kini atfukutsele kakhulu, ati kutsi unesikhatsi lesincane.”
13 Ngesikhatsi drago abona kutsi ujikijelwe phansi emhlabeni, wamphatsa kabi lomfati lowabeleka lomntfwana lomdvuna.
14 Kodvwa lomfati wanikwa timphiko letimbili telusoti lolukhulu kuze andize aye ehlane, endzaweni latakondliwa kuyo sikhatsi, tikhatsi, nesigamu sesikhatsi, khashane nalenyoka.
15 Lenyoka yakhipha emanti lanjengemfula emlonyeni wayo ngemuva kwalomfati kute amite kuwo.
16 Kepha umhlaba wamsita lomfati, wavula umlomo wawo wagwinya lomfula lowaphuma emlonyeni wadrago.
17 Drago wamtfukutselela kakhulu, futsi waphuma wayokulwa nalabo labasele bentalo yalomfati, labagcina imiyalo yaNkulunkulu nalabanemsebenti wekufakaza ngaJesu.
Tfumela
Tfumela
I-NEW WORLD TRANSLATION OF THE HOLY SCRIPTURES
Sembulo 12
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Indzaba 49: Lilanga Liyema
BUKA Joshuwa, utsi: “Wena langa mani!” Lilanga lavele lema. Lema emkhatsini kwesibhakabhaka lilanga lonkhe. NguJehova lowalenta lema. Kodvwa ase sibone kutsi kungani Joshuwa abefuna lilanga lingashoni.
Emakhosi lasihlanu aseveni laseKhenani nakacala kulwa nebaseGibeyoni, baseGibeyoni bavele batfumela indvodza letsite kutsi iyocela lusito kuJoshuwa. Yatsi: ‘Phutfuma ute kitsi masinyane. Onkhe emakhosi elive aphumile asihlasele.’
Ngaso leso sikhatsi Joshuwa nemadvodza akhe emphi baphuma. Bahamba busuku bonkhe baya eGibeyoni. Nabefika, emasotja emakhosi lasihlanu abesaba boJoshuwa futsi abaleka. Jehova wabese uhlisela ematje lamakhulu esangcotfo kulamasotja. Manyenti labulawa ngulesagcotfo, kunalawo labulawa nguJoshuwa nelibutfo lakhe.
Joshuwa wabona kutsi ngekushesha lilanga litawushona futsi kube mnyama. Bekati kutsi lamanyenti alamasotja emakhosi lasihlanu lamabi atawubaleka. Nguleso sizatfu lesamenta wathandaza kuJehova watsi: “Wena langa mani!” Njengoba lilanga lachubeka likhanyisile, ema-Israyeli akhona kulwa lemphi futsi ayiphumelela.
Kwakunalamanye emakhosi eKhenani labezonda bantfu baNkulunkulu. Kwatsatsa iminyaka lecishe ibe sitfupha kutsi Joshuwa nelibutfo lakhe behlule emakhosi langu-31 alelo live. Sebacedzile, Joshuwa wabona kukuhle kutsi live laseKhenani lehlukaniselwe letive lebetidzinga indzawo.
Ngemuva kweminyaka leminyenti, Joshuwa wafa asaneminyaka lengu-110 budzala. Ngalesikhatsi yena nebangani bakhe basaphila, bantfu bebamlalela Jehova. Kodvwa batsi nabafa, bantfu bacala kwenta tintfo letimbi futsi bangena etinkingeni. Kungaleso sikhatsi-ke lapho bebadzinga lusito lwaNkulunkulu.
Joshuwa 10:6-15; 12:7-24; 14:1-5; Tikhulu 2:8-13.
Imibuto
- Kulesitfombe, yini leshiwo nguJoshuwa, futsi kungani?
- Jehova wamsita kanjani Joshuwa kanye nalamadvodza emphi?
- Joshuwa wehlula emakhosi lamangakhi, futsi loko kwamtsatsa sikhatsi lesingakanani?
- Joshuwa walihlukaniselani live laseKhenani?
- Abeneminyaka lemingakhi Joshuwa ngalesikhatsi afa, futsi kwentekani kubantfu ngemuva kwaloko?
Imibuto leyengetiwe
- Fundza Joshuwa 10:6-15.
Njengoba sati kutsi Jehova wentela Israyeli kutsi lilanga kanye nenyanga kume, nguliphi litsemba lesinalo lesinalo esikhatsini setfu? (Josh. 10:8, 10, 12, 13; Hla. 18:3; Taga 18:10)
- Fundza Joshuwa 12:7-24.
Ngubani lowabangela kutsi kuhlulwe lamakhosi langu-31 eKhenani, futsi kungani loko kubalulekile kitsi lamuhla? (Josh. 12:7; 24:11-13; Dut. 31:8; Luk. 21:9, 25-28)
- Fundza Joshuwa 14:1-5.
Live lahlukaniswa kanjani etiveni tema-Israyeli, futsi loko kusibonisani ngendlela live leliyowehlukaniswa ngayo ePharadisi? (Josh. 14:2; Isa. 65:21; Eks. 47:21-23; 1 Khor. 14:33)
- Fundza Tikhulu 2:8-13.
Njenga Joshuwa ka-Israyeli, ngubani lamuhla lovimbela kuhlubuka? (Khu. 2:8, 10, 11; Mat. 24:45-47; 2 Thes. 2:3-6; Thit 1:7-9; Semb. 1:1; 2:1, 2)


text:
Indzaba 2: Insimi Lenhle
ASE ubuke umhlaba manje! Uyawubona kutsi muhle kwani! Ase ubuke tjani netihlahla, timbali nato tonkhe tilwane. Uyalibona libhubesi nendlovu?
Yaba khona kanjani lensimi lenhle kangaka? Ase sibone kutsi Nkulunkulu wasilungiselela njani umhlaba.
Kwekucala, Nkulunkulu wadala tjani lobuluhlata kuze bumbonye umhlaba. Waphindze wenta tonkhe tinhlobo letinyenti tetitjalo, emahlatsi kanye netihlahla. Tonkhe letintfo tenta umhlaba ube muhle. Kodvwa tenta lokungetulu kwaloko, ngoba letinyenti tato sitfola ngisho nekudla lokumnandzi kuto.
Ngekuhamba kwesikhatsi Nkulunkulu wadala tinhlanti kutsi tihlale emantini, wenta netinyoni letindiza esibhakabhakeni. Wadala tinja, emakati nemahhashi; tilwane letinkhulu naletincane. Ngutiphi tilwane letikhona eceleni kwasekhaya kini? Asijabuli yini ngekutsi Nkulunkulu usentele tonkhe letintfo?
Ekugcineni Nkulunkulu wenta lenye incenye yemhlaba yaba yindzawo lekhetsekile. Wayetsa watsi yinsimi yase-Edeni. Konkhe kwakukhona kulensimi, futsi kwakukuhle kakhulu. Nkulunkulu abefuna wonkhe umhlaba ufanane nalensimi lenhle abeyidalile.
Asewuphindze ubuke lesitfombe salensimi. Uyati kutsi yini Nkulunkulu layibona ishoda? Ase sibone.
Genesisi 1:11-25; 2:8, 9.
Imibuto
- Nkulunkulu wawulungisa kanjani umhlaba kutsi ube likhaya lelihle?
- Ase ubale tonkhe tinhlobo tetilwane Nkulunkulu latidala. (Buka sitfombe.)
- Kungani insimi yase-Edeni yayikhetsekile?
- Nkulunkulu abefuna kutsi wonkhe umhlaba ube njani?
Imibuto leyengetiwe
- Fundza Genesisi 1:11-25.
Nkulunkulu wadalani ngelilanga lesitsatfu? (Gen. 1:12)
Yini leyabakhona ngelilanga lesine lekudala? (Gen. 1:16)
Ngutiphi tinhlobo tetilwane letentiwa nguNkulunkulu ngelilanga lesihlanu nelesitfupha? (Gen. 1:20, 21, 25)
- Fundza Genesisi 2:8, 9.
Ngutiphi tihlahla letikhetsekile letabekwa nguNkulunkulu ensimini, futsi tatimelelani?


text:
BoFakazi BaJehova Bacabanga Kutsi Ngibo Kuphela Yini Labatawusindziswa?
Titsatsele
Cha. Tigidzi letinyenti tebantfu labebaphila kadzeni labebangasibo boFakazi BaJehova nabo batawutfola litfuba lekusindziswa. LiBhayibheli litsi eveni lelisha Nkulunkulu lasetsembise lona, “
bonkhe bantfu, labalungile nalabangakalungi, bayawuvuka ekufeni.” (Imisebenti 24:15) Ngetulu kwaloko, nebantfu labanyenti labasaphila nyalo labangase bacale kukhonta Nkulunkulu, nabo batawusindziswa. Kunome ngukuphi, akusiko kwetfu kwehlulela kutsi bobani labatawusindza nalabangeke basindze. Lona ngumsebenti loniketwe Jesu.—Johane 5:22, 27.


text:
Indzaba 95: Indlela YaJesu Yekufundzisa
NGALELINYE lilanga Jesu watjela lenye indvodza kutsi kufanele itsandze makhelwane wayo. Yambuta yatsi: “Ngubani makhelwane wami?” Jesu bekati kutsi lendvodza icabangani. Beyicabanga kutsi makhelwane wayo ngumuntfu wesive nobe inkholo yakubo. Ngako-ke ase sibone kutsi yini Jesu layisho kulendvodza.
Ngaletinye tikhatsi Jesu abefundzisa ngekutsi acoce indzaba. Nguloko lakwentako nyalo. Ucoca indzaba yemJuda nemSamariya. Besesifundzile kutsi emaJuda lamanyenti abengawatsandzi emaSamariya. Nayi lendzaba yaJesu:
Ngalelinye lilanga umJuda abehamba ngendlela yasentsabeni, aya eJerikho. Watsi asahamba wahlaselwa tigebengu. Tatsatsa imali yakhe, futsi tamshaya wacishe wafa.
Ngemuva kwaloko, umphristi longumJuda abehamba ngaleyo ndlela, futsi wambona lomuntfu loshaywe nguletigebengu. Ucabanga kutsi yini layenta? Wavele wamgega, futsi wachubeka neluhambo lwakhe. Kusenjalo, kwachamuka lomunye umuntfu lokholwako. KwakungumLevi. Wema yini yena? Cha, naye akemanga kute asite lomuntfu. Uyambona yini lomphristi nalomLevi, bachubeka neluhambo lwabo?
Uyabona yini kutsi ngubani lona losita lomuntfu lolimele? NgumSamariya, futsi ufaka umutsi kuletilondza talomJuda. Ngemuva kwaloko, wase uyamtsatsa wamyisa endzaweni lapho abetawuphumulela khona, futsi abe ncono.
Ngemuva kwekucedza lendzaba, Jesu wase utsi kulendvodza lebeyimbute umbuto: ‘Ngumuphi-ke kulabantfu labatsatfu longatsi waba ngumakhelwane kulomuntfu lowahlaselwa tigebengu? Kwakungulomphristi, umLevi nobe lomSamariya yini?’
Lendvodza yamphendvula yatsi: ‘NgulomSamariya, ngoba wamsita.’
Jesu wase utsi kuye: ‘Ucinisile. Hamba nawe wente njalo.’
Awuyitsandzi yini indlela Jesu labefundzisa ngayo? Singafundza lokunyenti ngekulalela loko Jesu lakusho eBhayibhelini, angitsi kunjalo?
Lukha 10:25-37.
Imibuto
- Lenye indvodza yini leyayibuta kuJesu, futsi kungani yambuta?
- Ngaletinye tikhatsi abefundzisa ngani Jesu, futsi yini lesesiyifundzile kakadze ngemaJuda nangemaSamariya?
- Endzabeni leyacocwa nguJesu, yini leyenteka kumJuda labehamba endleni leya eJerikho?
- Yini leyenteka ngalesikhatsi umphristi longumJuda kanye nemLevi bandlula ngaleyo ndlela?
- Kulesitfombe, ngubani lombona asita lomJuda lolimele?
- Nasekacedzile Jesu kucoca lendzaba, ngumuphi umbuto lawubuta, futsi lendvodza yawuphendvula yatsini?
Imibuto leyengetiwe
- Fundza Lukha 10:25-37.
Kunekumane ayitjele imphendvulo lecondzile, Jesu wayisita kanjani lenye indvodza lenelwati lweMtsetfo kutsi icabange ngendzaba? (Luk. 10:26; Mat. 16:13-16)
Jesu wayisebentisa kanjani imifanekiso kuze acedze lubandlululo etilalelini takhe? (Luk. 10:36, 37; 18:9-14; Thit. 1:9)


text:
Indzaba 104: Jesu Ubuyela Ezulwini
NJENGOBA emalanga achubeka, Jesu watibonakalisa kubalandzeli bakhe tikhatsi letinyenti. Ngalesinye sikhatsi cishe bafundzi labangu-500 bambona. Nakabonakala kubo, uyati kutsi abekhuluma ngani? Abekhuluma ngembuso waNkulunkulu. Jehova watfumela Jesu emhlabeni kutsi atewufundzisa ngeMbuso. Wachubeka afundzisa ngawo ngisho asavusiwe ekufeni.
Usakhumbula kutsi uyini umbuso waNkulunkulu? UMbuso nguhulumende waNkulunkulu losezulwini, futsi Jesu uyinkhosi leYodvwa lekhetfwe nguNkulunkulu yalowo mbuso. Njengoba sifundzile, Jesu wabonisa kutsi angaba yinkhosi lekahle kakhulu, ngoba wesutsisa labalambile, welapha labagulako, waphindze wavusa ngisho nalabafile.
Jesu nasekabusa ezulwini iminyaka leyinkhulungwane, kutawuba njani emhlabeni? Umhlaba wonkhe uyowentiwa ube lipharadisi lelihle. Angeke kusaba khona timphi, bugebengu, kugula, ngisho nekufa. Siyati kutsi loku kuliciniso ngoba Nkulunkulu abente lomhlaba kutsi ube lipharadisi lapho bantfu bebatawuhlala khona bajabulile. Kungako ekucaleni enta insimi yase-Edeni. Jesu uyociniseka kutsi loko Nkulunkulu lafuna kwentiwe, kugcina kwenteke ngendlela lefanele.
Sefika sikhatsi sekutsi Jesu abuyele ezulwini. Emalanga langu-40 abesolo ativeta kubafundzi bakhe, ngako besebaciniseka kutsi vele uvusiwe. Kodvwa ngembi kwekutsi abashiye watsi kubo: ‘Ningesuki eJerusalema nize nemukele umoya longcwele.’ Umoya longcwele ungemandla Nkulunkulu lawasebentisako ekwenteni tintfo. Ufanana nemoya lohhushako. Usita balandzeli baNkulunkulu kutsi bente intsandvo yakhe. Ekugcineni Jesu watsi kubo: ‘Kufanele nishumayele ngami etincenyeni letikhashane temhlaba.’
Watsi nje nakacedza kusho loko, kwenteka intfo lesimanga kakhulu. Wacala kwenyukela ezulwini, njengoba nje umbona kulesitfombe. Lifu labese liyambonya wangasabonakali. Bafundzi bakhe abaphindzanga bambona. Jesu waya ezulwini futsi wacala kubusa balandzeli bakhe labasemhlabeni kusukela ngaleso sikhatsi.
1 Khorinte 15:3-8; Sembulo 21:3, 4; Imisebenti 1:1-11.
Imibuto
- Bangakhi bafundzi lababona Jesu ngalesinye sikhatsi, futsi watsini kubo?
- Uyini uMbuso waNkulunkulu, futsi kuphila emhlabeni ngalesikhatsi Jesu sekabusa njengeNkhosi iminyaka leyinkhulungwane kutawuba njani?
- Jesu wabonakala kubafundzi bakhe emalanga lamangakhi, kodvwa kwasekusikhatsi sekutsi enteni?
- Ngembi kwekuba ashiye bafundzi bakhe, yini Jesu labatjela kutsi bayente?
- Kwentekani kulesitfombe, futsi kwenteka kanjani kutsi bangasamboni Jesu?
Imibuto leyengetiwe
- Fundza 1 Khorinte 15:3-8.
Kungani umphostoli Pawula akhuluma ngekuciniseka macondzana nekuvuswa kwaJesu, futsi ngutiphi tintfo emaKhristu langakhuluma ngato ngekuciniseka lamuhla? (1 Khor. 15:4, 7, 8; Isa. 2:2, 3; Mat. 24:14; 2 Thim. 3:1-5)
- Fundza Imisebenti 1:1-11.
Njengoba kushiwo encwadzini yeMisebenti 1:8, umsebenti wekushumayela wasakateka kangakanani? (Imis. 6:7; 9:31; 11:19-21; Khol. 1:23)